title: Casino Royale (vuoden 2006 elokuva)

text: Metacriticissä elokuvakriitikoiden antamien arvosanojen keskiarvo oli 80 prosenttia.


title: Casino Royale (vuoden 2006 elokuva)

text: Suomalainen elokuvatoimittaja Kalle Kinnunen sanoi vuonna 2012 Bond-elokuvaa "007 Skyfall" arvostellessaan pitävänsä "Casino Royalea" sarjan parhaana elokuvana: ”Sen ["Casino Royale"] lopussa huomasin hetken ajan uskovani, että James Bond on oikea, tunteva ihminen ja pahassa pulassa… "Casino Royale" oli massiivinen, oopperamaisen mahtaileva tragedia ja puhalsi elokuvasarjaan uuden elämän.”


title: Casino Royale (vuoden 2006 elokuva)

text: Sony Classical julkaisi "Casino Royalen" ääniraidan marraskuussa 2006. Kappaleiden sävellyksestä vastasi David Arnold, joka sävelsi musiikkia Bond-elokuviin neljättä kertaa. Ääniraidan kappaleiden kokonaispituus on 74:20.


title: Casino Royale (vuoden 2006 elokuva)

text: Elokuvan tunnuskappale on yhdysvaltalaisen rocklaulaja Chris Cornellin säveltämä ja laulama ”You Know My Name”. Kappale on elokuvien "007 rakastettuni" ja "Octopussy – mustekala" kappaleiden ”Nobody Does It Better” ja ”All Time High” jälkeen ensimmäinen Bond-teemakappale, jossa elokuvan nimeä ei mainita; kappaleen sanoitukset kuitenkin sisältävät viittauksia kasinopeleihin, joita elokuvan juoni käsittelee.


title: Casino Royale (vuoden 2006 elokuva)

text: Elokuvan ääniraidalla ovat seuraavat kappaleet:


title: Staedtler

text:
Staedtler on saksalainen piirustus- ja toimistotarvikealan yhtiö. Johann Sebastian Staedtler perusti yrityksen vuonna 1835.
Alun perin yhtiö myi lyijykyniä ja lyijytäytekyniä, mutta nykyään se myy muun muassa teroittimia, kumeja, värikyniä, piirustuslyijykyniä, tusseja ja viivoittimia.


title: Elä ja anna toisten kuolla

text: Elä ja anna toisten kuolla ("Live and Let Die") on Guy Hamiltonin ohjaama "James Bond" -elokuva vuodelta 1973. Kahdeksannessa Bond-sarjan elokuvassa näyttelee Bondin roolissa ensimmäistä kertaa Roger Moore. Muita päärooleja näyttelevät Jane Seymor ja Yaphet Kotto.


title: Elä ja anna toisten kuolla

text: Elokuvan tapahtumapaikat ovat Yhdysvalloissa ja Jamaikalla. Bondin kaikki viholliset ovat mustia. "Elä ja anna toisten kuolla" on toinen Bond-elokuva, jossa ei ole Desmond Llewelynin esittämää Q:ta ("Salainen agentti 007 ja tohtori No" oli ensimmäinen). Elokuva on myös siitä harvinainen, että alussa näytetään James Bondin koti. Elokuvan samannimisen tunnuslaulun esittää Paul McCartney ja Wings.


title: Elä ja anna toisten kuolla

text: James Bond (Roger Moore) yrittää selvittää yhteyden kolmen samana päivänä murhatun MI6-agentin välillä. Hän tietää vain, että murhat tapahtuivat New Orleansissa, kuvitteellisella San Moniquen saarella Karibianmerellä ja New Yorkissa. Etsinnät johtavat hänet pienen saaren diplomaatin Kanangan (Yaphet Kotto) luo, joka tunnetaan Harlemissa myös Mr. Big -nimisenä gangsterina ja voodoo-tohtorina. Hän viljelee heroiinia omalla saarellaan Karibialla aikomuksenaan antaa ilmainen näyte kuudelle miljardille ihmiselle. Siten hän saisi koko maailma narkoosiin ja huikeat voitot itselleen. Hän käyttää apunaan tarot-korttien avulla ennustavaa Solitairea (Jane Seymour). Bondin onnistuu manipuloida Solitairen puolelleen, ja heidän tiensä vie läpi Karibianmeren, takapajuisen Louisianan ja kuolettavan voodoo-seremonian.Elokuvan musiikin on säveltänyt George Martin lukuun ottamatta tunnuskappaletta, joka on Linda ja Paul McCartneyn, ja sen esittää Paul McCartney ja Wings-yhtye


title: Elä ja anna toisten kuolla

text: Kritiikeissä elokuvaa on arvosteltu rasistisista sävyistä.


title: Käsiala

text: Käsiala tarkoittaa ihmisen persoonallista tapaa ja tyyliä kirjoittaa käsin. Käsiala heijastaa jossain määrin kirjoittajan mieltymyksiä ja persoonallisuutta.


title: Käsiala

text: Käsin kirjoittamisen opettaminen on keskeinen osa perusopetusta. Aiemmin sitä kutsuttiin kaunokirjoitukseksi, joka ainakin Suomessa oli oma oppiaineensa. Opetuksen perustana ovat tyyppikirjaimet, joiden kirjoittamista harjoittelemalla oppilaalle vähitellen kehittyy oma käsiala. Tyyppikirjaimistoa on uudistettu vuosikymmenten kuluessa useaan kertaan. Nykyään Suomessa painotetaan peruskoulun opetussuunnitelmassa käsin kirjoittamisen vaiheittaista oppimista.


title: Käsiala

text: Grafologia eli käsialantutkimus pyrkii selvittämään henkilön luonteenpiirteitä tämän käsialasta.


title: Casino Royale

text: Casino Royale voi tarkoittaa:


title: Pistemusiikki

text: Pistemusiikki on tekstuuriltaan pelkistettyä, "pistemäistä" musiikkia. Pistemusiikki rakentuu taukojen erottamille, nopeasti vaihteleville yksittäisille äänille tai äänitapahtumille. Nk. pistesarjallisuus on yksi sarjallisuuden muodoista, jota varsinkin Anton von Webern jalosti.


title: Bob Ezrin

text:
Bob Ezrin (s. 1949 Torontossa) on kanadalainen muusikko ja
musiikkituottaja. Hän on tuottanut muun muassa Alice Cooperilta yhdeksän levyä, Pink Floydilta ja KISSiltä molemmilta kolme levyä. Lisäksi Ezrin on tuottanut levyjä mm. seuraaville artisteille ja yhtyeille: Peter Gabriel, Hanoi Rocks, Jane's Addiction, Lou Reed, David Gilmour, Nine Inch Nails, Kula Shaker ja The Darkness.


title: Friedrich Zander

text:
Friedrich Zander (, "Fridrih Arturovitš Tsander", ; 23. elokuuta 1887 – 28. maaliskuuta 1933) oli koko maailman ja Neuvostoliiton rakettitekniikan pioneereja. Hän rakensi Neuvostoliiton ensimmäisen nestemäistä ajoainetta käyttävän raketin ja kehitti avaruustekniikan matemaattista teoriaa.
Zander syntyi Riiassa baltiansaksalaiseen perheen lapseksi. Hänen isänsä Artur Konstantinovitš oli lääkäri. Fridrih opiskeli insinööriksi. Hän innostui tuolloin Konstantin Tsiolkovskin teorioista. Hän kiinnostui eniten Marsin tutkimuksesta. Hänellä oli tapa tokaista itselleen ”Kohti Marsia”, mutta hän myös teki ratalaskelmat, miten Marsiin voi lentää. Hän julkaisi ensimmäisen tutkimuksensa vuonna 1908, jossa hän pohti planeettojenvälistä miehitettyä lentoa.


title: Friedrich Zander

text: Vuonna 1924 hän oli hyvin aktiivinen: hän perusti Juri Kondratjukin ja Tsiolkovskin kanssa "Planeettainvälisen matkustamisen tutkimusseuran". He kuvasivat julkaisuissaan muun muassa avaruuskapselin paluuta ilmakehään ja aluksen aerodynaamista jarrutusta (aerobraking). Hän haki patenttia avaruuslentokoneelle. Hän myös luennoi Moskovan ilmailuinstituutissa Mars-lennosta. Perusteluja oli kaksi: Marsilla on ilmakehä ja Mars on "punainen planeetta". Hän ideoi myös avaruusaluksen aurinkopurjeen.


title: Friedrich Zander

text: Vuonna 1930 Neuvostoliiton asevoimat alkoi rahoittaa kahta kilpailevaa nesterakettitiimiä – toista johti Zander ja toista Valentin Gluško.


title: Friedrich Zander

text: Vuonna 1931 Zander perusti Moskovaan "GIRD"-ryhmän (Reaktiomoottoreiden kehitysryhmä, Группа изучения реактивного движения (ГИРД)). Sen GIRD-X-moottori lensi 25. marraskuuta 1933. Zander kuitenkin kuoli jo tuon vuoden maaliskuussa tuberkuloosiin Kislovodskissa.


title: Friedrich Zander

text: Kuun Tsander-kraatteri kantaa hänen nimeään. Latvian tiedeakatemialla on fysiikan ja matematiikan palkinto, joka on nimetty hänen mukaansa.


title: Liisi Tandefelt

text: Liisi Kaarina Tandefelt (s. 2. toukokuuta 1936 Hämeenlinna) on suomalainen näyttelijä ja puvustaja. Hänen yli puolen vuosisadan mittaiselle näyttelijänuralleen on mahtunut runsaasti rooleja teatterissa ja televisiosarjoissa sekä muutamissa pitkissä elokuvissa. Lisäksi Tandefelt on tehnyt uraa teatterin pukusuunnittelijana. Hänet tunnetaan myös Helsingissä toimivan Teatteri Avoimien Ovien perustajana.


title: Liisi Tandefelt

text: Tandefelt kirjoitti ylioppilaaksi Hämeenlinnan tyttölyseosta 1954, opiskeli taidehistoriaa Helsingin yliopistossa 1955, suoritti sisustusarkkitehdin tutkinnon Taideteollisessa oppilaitoksessa 1958 ja näyttelijän tutkinnon Suomen Teatterikoulussa 1961. Tandefelt oli vuosina 1959–1969 naimisissa Urpo Huhtasen kanssa. Avioliitosta syntyi yksi lapsi. Kahdessa kirjailijoiden elämäkerrassa on esitetty väite, että hän olisi seurustellut 1959 Lasse Heikkilän kanssa, minkä hän itse on oikaissut perättömänä.


title: Liisi Tandefelt

text:
Tandefelt palkittiin taiteilijaurastaan Pro Finlandia -mitalilla vuonna 1987. Hän perusti Teatteri Avoimet Ovet vuonna 1994 teatterikiertuetoimintansa tueksi. Pysyvän tilan se sai 1997 Helsingin Museokadulta. Tandefelt toimi teatterin johtajana kausilla 1998–2003. Vuonna 2006 ilmestyi hänen 50-vuotistaiteilija-juhlavuoden elämäkertakirja "Liisi Tandefelt — Monessa roolissa". Seuraavana vuonna Teatterimuseossa oli näyttely hänen suunnittelemistaan puvuista.
Vuonna 2012 Tandefelt esiintyi Sofi Oksasen kirjaan perustuvassa elokuvassa "Puhdistus", josta hänet palkittiin parhaan naissivuosan Jussi-palkinnolla.


title: Honoré Gabriel de Riquetti de Mirabeau

text: Honoré Gabriel de Riquetti de Mirabeau (1749–1791) eli suuri Mirabeau oli ranskalainen varakreivi, poliitikko ja kirjailija, jolla oli merkittävä rooli Ranskan suuren vallankumouksen kahden ensimmäisen vuoden aikana kansalliskokouksessa, jossa hän taisteli Englannin kaltaisen perustuslaillisen monarkian synnyttämiseksi myös Ranskaan. Ranskan vallankumouksen historioitsija Octave Aubry kutsuu Mirabeauta muun muassa ”vallankumouksen aivoiksi ja kieleksi”.


title: Honoré Gabriel de Riquetti de Mirabeau

text: Honoré Gabriel de Riquetti de Mirabeaun isä Mirabeau vanhempi oli kuuluisa fysiokraatti, taloustieteilijä, jonka ajatukset loivat pohjaa Mirabeaun puolittaiselle liberalismille. Upseerina vietettyjen vuosien ja vankeuden jälkeen Mirabeau julkaisi teoksen "Des Lettres de Cachet et des prisons d'état" (1782), jossa hän hyökkäsi verojärjestelmää vastaan osoittaakseen sen sekä filosofisesti epäoikeudenmukaiseksi että perustuslain vastaiseksi. Sitten hän hyökkäsi vallanpitäjiä vastaan niin kiivaasti, että joutui pakenemaan Hollantiin, josta hän myöhemmin siirtyi Britanniaan, toiseen maahan missä pystyi toimimaan melko vapaasti. Siellä johtavat whigit (liberaalit) ottivat hänet hyvin vastaan, he ihailivat hänen teoksiaan. Britanniassa Mirabeau perehtyi Amerikan vallankumouksen pamfletteihin ja omaksui niiden ajatuksia. Välillä hän hieroi sovintoa Ranskan kanssa ja pääsi diplomaatiksi, muttei sopinut alalle.


title: Honoré Gabriel de Riquetti de Mirabeau

text: Kun valtiopäivät kutsuttiin koolle vuonna 1789, Mirabeau ei kelvannut aatelisille mutta hän tuli valituksi kolmannen säädyn edustajana ja hänestä tuli kansalliskokouksen ja koko Ranskan johtava hahmo kahdeksi vuodeksi, joskaan aina hänen neuvonsa mukaan ei toimittu. Hänet tunnettiin loogisista ja innostavista puheistaan. Hän halusi brittiläismallisen valtiojärjestelmän ja hallituksen toimivan sopusoinnussa kansan tahdon kanssa. Mirabeau torjui kuningattaren lahjontayrityksen.


title: Honoré Gabriel de Riquetti de Mirabeau

text: Mirabeau järjesti perustuslakia säätävän kansalliskokouksen voiton, ja hänestä tuli kokouksen johtaja ”kuninkaallisen istunnon” jälkeen 23. kesäkuuta 1789. Hän vaati kansalliskokoukselta toimia eikä vain puhetta: vanha valta olisi kukistettava, jotta uusi voitaisiin muodostaa. Hän myös neuvoi kuningasta luopumaan itsevaltiudesta ja feodalismista ja asettumaan perustuslailliseksi hallitsijaksi kansan edustajien alaisuuteen. Vaikka tämän salaisen kirjeenvaihdon sisältö oli sopusoinnussa Mirabeaun avoimen poliittisen ohjelman kanssa, sen paljastuminen Mirabeaun kuoleman jälkeen johti Mirabeaun epäsuosioon.


title: Honoré Gabriel de Riquetti de Mirabeau

text: Kansalliskokous päätti ettei sen jäsen voi toimia ministerinä, mikä tuhosi parlamentaarisen järjestelmän ja esti Mirabeaun hallituksen muodostamisen. Kuuden kuukauden yhtämittaisen työvauhdin jälkeen hän sairastui vakavasti maaliskuun 1791 lopussa ja menehtyi – henkilääkäri Cabanisin mukaan – munuaisten toiminnan loppumisen aiheuttamaan virtsamyrkytykseen 2. huhtikuuta. Octave Aubryn mukaan syy Mirabeaun sairauteen oli alkoholin ylenmääräinen käyttö unen ja ravinnon korvikkeena eli yksinkertaisesti elimistön kohtuuton ylirasittaminen.


title: Honoré Gabriel de Riquetti de Mirabeau

text: Käyttöön vihkimättömästä uudesta Sainte-Genevieven kirkosta tehtiin Ranskan Panthéon, jonne Mirabeau haudattiin laatan alle. Laatassa on teksti ”suurmiehelle kiitolliselta isänmaalta”. Hautakiveen kaiverrettiin Mirabeaun viimeinen sana ”"dormir"” (nukkua) ja se oli aina valkeiden kukkien peittämä, kunnes hänen salainen kirjeenvaihtonsa kuninkaan kanssa löytyi ja joutui konventin haltuun. Silloin Mirabeaun jäännökset viskattiin rikollisten yhteishautaan.


title: GIRD

text: Reaktiopropulsion tutkimusryhmä () eli GIRD () oli neuvostoliittolainen vuonna 1924 perustettu tutkimusryhmä, joka ratkaisi rakettitekniikan peruskysymykset.


title: GIRD

text: Neuvostoliitossa toimi useita tutkimusryhmiä Moskovassa ja Leningradissa. Ne toimivat joko "Rakettitekniikan keskustoimiston" alaisuudessa (TsBIRP) tai "Neuvostoliiton intreplanetaarisen lennon tutkimusseuran" alaisuudessa (OIMS). Johtavat henkilöt olivat Fridrih Tsander ja Sergei Koroljov sekä Mihail Tikhonravov.


title: GIRD

text: GIRD-ryhmä kehitti muun muassa Gird-09- ja GIRD-X-raketit.


title: GIRD

text: Vuonna 1930 ryhmät organisoitiin tiiviimmin, niistä tuli Len-GIRD (Leningradissa) ja Mos-GIRD (Moskovassa), joista kehittyi "Valtion reaktiotutkimuksen instituutti" (RNII, Reaktivny Nautschno Issledowatjelski Institut). Myös toisessa maailmansodassa käytetyn Katjuša-raketin kehitys tapahtui sen puitteissa. Toiminnan pääpaino oli kuitenkin nestemäistä ajoainetta käyttävien rakettien kehitystyössä.


title: Nitratsepaami

text:
Nitratsepaami (kauppanimi Suomessa Insomin®) on bentsodiatsepiinijohdos, jota käytetään pääasiassa unettomuuden sekä joidenkin epilepsiamuotojen hoitamiseen. Muita valmisteita ovat olleet: Mogadon, Pacisyn sekä Somitran.
Nitratsepaamiin, kuten muihinkin bentsodiatsepiineihin voi kehittyä riippuvuus ja toleranssi. Siksi sen käyttö on perusteltua vain lääkärin määräyksestä ja tarkoin ohjeita noudattaen.


title: Nitratsepaami

text: Nitratsepaamin kemiallinen kaava on CHNO, moolimassa 281,3 g/mol ja CAS-numero 146-22-5.


title: Bulla

text: Bulla tarkoittaa nauhan ympärille valettua savi-, lyijy- tai vahamöhkälettä, johon on painettu sinetti.


title: Bulla

text: Alkuperäinen bulla oli savisäiliö, johon oli lyöty sinetti. Kuivuneen savibullan sisältöön, esimerkiksi papyruspalaan, ei päässyt käsiksi jättämättä jälkiä, joten se soveltui arkaluontoisen materiaalin kuljettamiseen.


title: Bulla

text: Nykyisessä suomen kielessä bullalla tarkoitetaan kuitenkin nimenomaan paavin bullaa eli paavillista kirjettä. Nimi juontaa kirjeen lopussa kirjoittajan varmentamiseksi käytettyyn asiakirjan koristenarut yhdistävään paavin lyijysinettiin. Yleiskielessä nimeä paavin bulla käytetään kaikista paavillisista dokumenteista, jotka sisältävät lyijysinetin. Perinteisten paavin bullien sisältö vaihteli käskykirjeistä yhteydenpitoon. Tiettävästi vanhin säilynyt Suomea koskeva asiakirja on 1100-luvulta peräisin oleva paavin bulla Gravis admodum.


title: Los Bastardos Finlandeses

text: Los Bastardos Finlandeses on vuonna 2005 perustettu suomalainen, raskasta rockia soittava yhtye. Yhtyeelle tärkeimpiä musiikillisia vaikutteita antaneita ovat muun muassa Motörhead, Thin Lizzy ja southern rock.


title: Los Bastardos Finlandeses

text: Los Bastardos Finlandesesin viimeisin albumi "BMF Ball" julkaistiin tammikuussa 2015.


title: Anders Haugen

text: Anders Haugen (24. lokakuuta 1888 Oslo, Norja – 17. huhtikuuta 1984 Kalifornia, Yhdysvallat) oli yhdysvaltalainen mäkihyppääjä.


title: Anders Haugen

text: Telemarkista kotoisin ollut Haugen muutti Yhdysvaltoihin Dilloniin, Coloradoon vuonna 1908. Hänestä tuli heti veljensä Larsin kanssa Yhdysvaltojen parhaita mäkihyppääjiä. Anders Haugen voitti kaksi Yhdysvaltain amatöörimestaruutta ja kaksi ammattilaismestaruutta vuosina 1910, 1920, 1923 ja 1926. Hän hyppäsi Dillonissa kaksi maailmanennätystä. Vuonna 1919 hän hyppäsi 213 jalkaa (64,92 metriä) ja seuraavana vuonna 214 jalkaa (65,23 metriä).


title: Anders Haugen

text: Haugen toimi Yhdysvaltain hiihtojoukkueen kapteenina Chamonixin talviolympialaisissa 1924. Hän sijoittui mäkihypyssä neljänneksi, mutta viisikymmentä vuotta myöhemmin huomattiin, että kilpailun toimitsijat olivat tehneet virheen pistelaskussa ja että Haugen olisi ansainnut kilpailussa kolmannen tilan. 17. syyskuuta 1974 Kansainvälinen hiihtoliitto FIS järjesti Oslossa seremonian, jossa alkuperäisen pronssimitalisti Thorleif Haugin tytär luovutti mitalin Haugenille.


title: Anders Haugen

text: Haugen muutti 1929 veljensä kanssa Kaliforniaan, jossa hän työskenteli Tahoe-järven hiihtokerholla ja hiihtovalmentajana.


title: Serge N’Gal

text: Serge Charles N’Gal (s. 13. tammikuuta 1986 Nkongsamba) on kamerunilainen jalkapalloilija. Hän on pelipaikaltaan hyökkääjä.


title: Serge N’Gal

text: N’Gal siirtyi kaudeksi 2004 Suomeen FC Interin riveihin. Tätä ennen hän oli edustanut Villarrealia debytoimatta kuitenkaan ykkösmiehistössä. Suomi ei N’Galille ollut aivan tuntematon maa, sillä hän edusti Kamerunia vuonna 2003 Suomessa järjestetyissä alle 17-vuotiaiden MM-kilpailuissa. Miehen ensimmäinen kausi Suomessa meni kuitenkin piloille reisivamman takia ja mies ehti pelata vain kuudessa ottelussa tehden kuitenkin kaksi maalia. Toisella kaudella huippunopea Naskali-lempinimen saanut N’Gal nousi Veikkausliigan kirkkaimpien tähtien joukkoon. Etenkin alkukaudella maaleja syntyi hyvällä tahdilla. Kauden loppupuoliskolla tahti hieman laantui, kun mies osattiin huomioida tarkemmin. Kauden maalisaldo Veikkausliigassa oli hänelle yhdeksän maalia 21 ottelussa.


title: Serge N’Gal

text: Kevääksi 2006 N’Gal siirtyi Ranskan Ligue 2:n Brestiin, jossa hän 12 ottelussa teki yhden maalin. Kaudesta 2006–2007 hän edusti Portugalin liigan UD Leiriaa. Vuoden 2007 lopussa Leiria ilmoitti N’Galille tämän olevan vapaa jättämään seuran. N’Gal kuitenkin pelasi kauden loppuun Leiriassa ja pääsi Kamerunin olympiajoukkueeseen. Hänen sopimuksensa Leirian kanssa kuitenkin loppui. FC Inter olisi halunnut pelaajan takaisin, mutta hän etsi pelipaikkaa Ranskasta. Lopulta N’Gal siirtyi espanjalaiseen Gimnàstic de Tarragonaan, jossa hän pelasi vuodet 2008–2010. Tämän jälkeen hän palasi Leiriaan, kunnes siirtyi vuonna 2012 algerialaiseen USM Algeriin ja sieltä samana vuonna portugalilaiseen Académica de Coimbraan.


title: New Police Story

text: New Police Story on vuonna 2004 valmistunut Benny Chanin ohjaama toimintaelokuva. Elokuvan pääosaa esittää Jackie Chan.


title: New Police Story

text: Elokuva kertoo poliisista nimeltä Wing (Jackie Chan), jonka työtoverit kuolevat taistelussa viittä nuorisorikollista vastaan. Wing syyttää itseään tästä ja ajautuu alkoholismiin. Konstaapeli 1667, Cheng Siu Fung (Nicholas Tse) päättää auttaa, koska Wing oli auttanut häntä, kun hän oli pieni.


title: Headset

text: Headset (headsetti, kuulokemikrofoni, kuulokesetti, sankaluuri) on päässä pidettävä laite, jossa on yhdistetty kuulokkeet sekä mikrofoni. Headsettejä käyttävät erityisesti lentäjät ja lennonjohtajat radiokommunikaatioissaan, puhelinpalvelutyössä toimivat toimistotyöntekijät sekä simultaanitulkit. Nykyisin headset on käytössä myös erilaisissa tietokoneella internetin välityksellä pelattavissa verkkopeleissä, joissa käyttäjät kommunikoivat toisilleen sekä pikaviestimissä ja VoIP puhelimissa. Erityisen kätevä headset on Internetin välityksellä käytävissä puhelin- tai multimediapalavereissa.


title: Headset

text: Headsetin johdossa tai rungossa voi olla äänenvoimakkuuden säädin ja mikrofonin mykistyskytkin.


title: Headset

text: Sankaluuri toimii hyvin yksinkertaisesti. Siinä on usein kaksi johtoa (vaaleanvihreä ja vaaleanpunainen), jotka kytketään tietokoneeseen niille tarkoitettuihin liittimiin. Mikrofoniin kantautuva ääni kulkeutuu vaaleanpunaisella liittimellä varustetun johdon kautta tietokoneelle. Vaaleanvihreästä liittimestä tietokoneen äänet kytkeytyvät headsetin stereokuulokkeisiin. Matkapuhelimien headseteissä korvanapit ja mikrofoni ovat usein kiinni toisissaan vain johtojen välityksellä, ilman sankaa. Joissain kuulokemikrofoneissa on audioliittimien sijaan USB-liitin, jolloin luuri yhdistetään tietokoneeseen USB-liittimen kautta.


title: Headset

text: USB-kuulokkeita voidaan käyttää usein myös uusimmissa pelikonsoleissa.


title: Sonny Sandoval

text: Paul Joshua "Sonny" Sandoval (s. 16. toukokuuta 1974) on yhdysvaltalainen muusikko. Hänet tunnetaan parhaiten nu metal -yhtye P.O.D.:n vokalistina. Hän on naimisissa pitkäaikaisen tyttöystävänsä Shannon Kellyn kanssa. Heillä on 2 tytärtä, Nevaeh ja Marley, sekä 1 poika, Justice.


title: Sonny Sandoval

text: Sandovalin elämä nuorena ei ollut helppoa. Hän kuului jengiin, käytti huumeita ja joi paljon. Mutta kun hänen äitinsä elämä alkoi olla vaakalaudalla leukemian takia, Sonny alkoi pohtia asioita. Hänen äitinsä oli kristitty, mutta aikaisemmin Sonny ei ollut uskonut Jeesukseen. Hänen äitinsä kuolema muutti Sonnyn käsitystä tästä asiasta, ja hänestä tuli uskovainen. Pian tämän jälkeen hän tapasi Marcos Curielin ja serkkunsa Wuv Bernardon, jotka etsivät vokalistia yhtyeeseen. Sonny suostui yhtyeen laulajan virkaan, ja Gabe Portillon liityttyä yhtyeen basistiksi ryhmä oli koossa. Nimeä vielä mietittiin, mutta ei kauan: Sonnyn ystävän ehdotuksesta yhtyeen nimeksi annettiin pankkitermi P.O.D..


title: Sonny Sandoval

text: Sandoval on vieraillut Anastacian nimikkoalbumilla kappaleella "I Do". Kappale kertoo sodasta, väkivallasta ja rikoksesta.


title: Sonny Sandoval

text: Vuonna 2006 Sandoval sijoittui Hit Paraderin "Top 100 Metal Vocalists of All Time" (100 kaikkien aikojen parasta metallivokalistia) -listalla sijalle 63.


title: Sonny Sandoval

text: Sandovalin tyttären, Nevaehin etunimi on yleistynyt huomattavasti Sandovalin kerrottua vuonna 2000 että se on "Heaven" (Taivas) väärinpäin. Sandoval on myös esiintynyt paljon julkisuudessa Nevaeh-tyttärensä kanssa, ja kun häneltä kerran kysyttiin tietääkö Nevaeh itse mitä hänen nimensä tarkoittaa, Sandoval vastasi "Hän tietää että hänen isoäitinsä on siellä".


title: Tuomas Huttunen

text: Tuomas Huttunen (s. 22. tammikuuta 1988 Kajaani) on suomalainen entinen alppihiihtäjä. Hän edusti Vuokatti Slalom -alppihiihtoseuraa. Huttunen lopetti urheilu-uransa vuonna 2010.


title: Tuomas Huttunen

text: Huttusen parhaat saavutukset aikuisten tasolla ovat vuoden 2006 SM-kullat suurpujottelussa ja syöksylaskussa. Samana vuonna nuorten MM-kilpailuissa hän sijoittui parhaimmillaan 12:nneksi suurpujottelussa.


title: Tuomas Huttunen

text: Huttunen suoritti asepalveluksensa Lahden Urheilukoulussa.


title: Johan Christopher Toll

text: Johan Christopher Toll (1. helmikuuta 1743 – 21. toukokuuta 1817) oli ruotsalainen sotamarsalkka ja poliitikko.


title: Johan Christopher Toll

text: Tollilla oli merkittävä rooli kuningas Kustaa III:n vuonna 1772 tekemässä vallankaappauksessa, sillä hän suostutteli Etelä-Ruotsissa sijaitsevan Kristianstadin varuskunnan kuninkaan puolelle. Vallankaappauksen jälkeen Tollista tuli eräs kuninkaan tärkeimmistä avustajista, ja hän sai merkittävän aseman Ruotsin puolustus- ja ulkopolitiikassa. Vuonna 1786 hänet ylennettiin kenraalimajuriksi.


title: Johan Christopher Toll

text: Kun Kustaa III hyökkäsi Venäjälle vuonna 1788 (ns. Kustaan sota), turvautui hän paljolti Tollin laatimiin hyökkäyssuunnitelmiin. Sota sujui huonosti, ja niinpä Toll joutui kuninkaan epäsuosioon. Vastoinkäymisistä ei kuitenkaan olisi pitänyt syyttää Tollia, sillä hän oli alun perin pitänyt hyökkäyksen ajoitusta huonona. Ruotsin armeija olisi hänen mielestään tarvinnut enemmän aikaa sotaan valmistautumiseen.


title: Johan Christopher Toll

text: Tollin vastoinkäymiset jatkuivat 1790-luvulla: maanpetoksesta syytetyn Gustaf Mauritz Armfeltin vastaisen oikeudenkäynnin yhteydessä myös Toll joutui epäilyksenalaiseksi, ja hänet tuomittiin melko huterin perustein kahdeksi vuodeksi vankilaan. Kuningas Kustaa IV Aadolf palautti kuitenkin pian Tollin kunnian ja nimitti tämän tärkeisiin diplomaattisiin tehtäviin. Vuonna 1801 Toll siirtyi hoitamaan Skånen kenraalikuvernöörin virkaa.


title: Johan Christopher Toll

text: Vuonna 1807 Ruotsi tarvitsi jälleen Tollin diplomaattisia taitoja: Napoleonin joukot olivat saartaneet Ruotsin armeijan Rügenin saarelle Pohjois-Saksaan, mutta Toll onnistui neuvottelemaan ruotsalaisille kunniallisen vetäytymisen. Ruotsalaiset saivat pitää kaikki aseensa ja kalustonsa. Kustaa IV Aadolf palkitsi hänet tästä hyvästä sotamarsalkan arvolla. (Kuninkaalla oli syytäkin kiitollisuuteen, sillä tuon sotilaallisen katastrofin partaalle oli päädytty hänen taitamattoman politiikkansa vuoksi.)


title: Johan Christopher Toll

text: Vuonna 1814 Toll korotettiin kreivin arvoon.


title: Punapiraija

text: Punapiraija ("Pygocentrus nattereri", ent. "Serrasalmus nattereri") on piraijoiden heimoon "Serrasalmidae" kuuluva tetrakalalaji, joka on ryhmänsä tunnetuin ja pelätyin laji. Punapiraijan pituus on noin 20–30 cm. Lajin luonnollinen esiintymisalue on Amazonin alueella.


title: Punapiraija

text: Punapiraijat elävät parvissa. Kun tilaa on riittävästi, ne elävät suhteellisen sopuisasti. Kuivalla kaudella jolloin ne voivat jäädä vangiksi lammikkoon, ne käyvät aggressiivisiksi. Sadekaudella parvet vaeltavat lähinnä soilla ja tulvametsissä.


title: Punapiraija

text: Punapiraijat syövät lähinnä kaloja, mutta löytäessään kuolleen tai haavoittuneen eläimen, ne kaluavat sen hetkessä paljaaksi. Veden ollessa korkealla terveen ihmisen ei tarvitse pelätä piraijoita. Kuivan kauden aikaan lammikkoon loukkuun jääneet piraijat käyvät armotta jokaisen sopivankokoisen uhrin kimppuun.


title: Punapiraija

text: Punapiraija on luontaisella elinalueellaan suosittu ruokakala. Myös leukoja on käytetty hyödyksi. Sen leukaluita on käytetty jo kauan hiusten leikkaamiseen saksien tapaan. Amazonin alueella "piranha" tarkoittaa saksia.


title: Isla Fisher

text: Isla Lang Fisher (s. 3. helmikuuta 1976 Masqat, Oman) on australialainen näyttelijä ja kirjailija.


title: Isla Fisher

text: Fisher syntyi skotlantilaisille vanhemmille Omanin pääkaupungissa Masqatissa, ja hänellä on neljä sisarusta. Fisher sai etunimensä Skotlannissa sijaitsevan Islayn saaren mukaan. Perhe muutti takaisin kotikaupunkiinsa Bathgateen, Skotlantiin ja sitten Perthiin, Australiaan Fisherin ollessa kuusivuotias. Hän kävi koulunsa Swanbourne Primary Schoolissa ja Methodist Ladies’ Collegessa. Fisherillä oli päärooleja koulunsa näytelmissä, kuten "Pieni kauhukauppa". Hän alkoi esiintyä australialaisissa televisiomainoksissa yhdeksänvuotiaana.


title: Isla Fisher

text: Fisher teki debyyttinsä televisiossa Robyn Devereaux’n roolissa vuonna 1993 australialaisessa lasten seikkailusarjassa "Paradise Beach". Hänen läpimurtoroolinsa oli Shannon Reed sarjassa "Home and Away", jossa hän näytteli vuosina 1994–1997. Sinä aikana hän kirjoitti kaksi kirjaa, "Seduced by Fame" ja "Bewitched".


title: Isla Fisher

text: Vuonna 2002 Fisher esitti Mary-Janea elokuvassa "Scooby-Doo ja salaperäinen saari". Isomman roolin hän teki vuoden 2005 elokuvassa "Kuokkavieraat", josta hän voitti MTV Movie Awards 2006 -tapahtumassa jaetun palkinnon kategoriassa ”vuoden läpimurtonäyttelijä”.


title: Isla Fisher

text: Fisher esiintyi Aprilin roolissa elokuvassa "Ehdottomasti ehkä" vuonna 2008. Hänen tunnetuimmat roolinsa lienevät pääosa elokuvassa "Himoshoppaajan salaiset unelmat" (2009) sekä Henley Reeves elokuvassa "Suuri puhallus" (2013).


title: Isla Fisher

text: Nykyään Fisher asuu Los Angelesissa ja on naimisissa koomikko Sacha Baron Cohenin kanssa. Pari avioitui juutalaisessa seremoniassa Pariisissa maaliskuussa 2010. He olivat tavanneet eräissä juhlissa Sydneyssä vuonna 2002 ja alkaneet seurustella. Pariskunnalle syntyi tytär Olive vuonna 2008 ja toinen tytär Elula 2010. Vuonna 2015 he saivat pojan nimeltä Montgomery.


title: Hohtimet

text:
Hohtimet ovat kirvesmiehen käyttämät erikoispihdit, joilla irrotetaan nauloja. Hohtimissa on periaatteena, että niillä saadaan samaan aikaan luja ote naulasta ja suuri vääntömomentti. Kärjet on muotoiltu myös niin, että lähes umpeen lyödyn naulan kannasta saadaan ote. Perinteisesti hohtimet olivat kokonaan raudasta valmistettuja.
Aiemmin maataloudessa hohtimet olivat oiva apu piikkilanka-aidan rakentamisessa ja kunnostuksessa.


title: Jean-Marie Roland de La Platière

text: Jean-Marie Roland de La Platière (1734–1793) oli lyonilainen tehtaiden tarkastaja. Hän perusti Lyoniin jakobiiniyhdistyksen. Myöhemmin hän oli myös lakiasäätävän kansalliskokouksen jäsen, sisäministeri girondistihallituksessa ja uudelleen Tuileries'n valtauksen jälkeen.


title: Jean-Marie Roland de La Platière

text: Roland erosi ministerin tehtävästä päästäkseen konventtiin, jossa hän turhaan taisteli Robespierreä ja Vuoripuoluetta vastaan vapaamielisyyden puolesta. Hän yritti pelastaa kuninkaan hengen ja erosi tämän mestauksen jälkeen konventista. Hän joutui vainon kohteeksi samalla kertaa kuin muutkin girondistit mutta pakeni ja piileksi Normandiassa.


title: Jean-Marie Roland de La Platière

text: Kuultuaan vaimonsa mestauksesta Roland teki miekkakepillään itsemurhan. Hän jätti jälkeensä hyvin katkeran kirjeen, ja hänet haudattiin kuolinpaikalle.


title: Jean-Marie Roland de La Platière

text: Jean Marie Rolandin vaimo Jeanne Manon eli Madame Roland, kuten häntä yleensä kutsuttiin, piti maineikasta poliittista salonkia, jossa aluksi lakiasäätävän kansalliskokouksen aikana kokoontui koko vasemmisto, sittemmin vain girondistit. Häntä kutsuttiin "girondistien hengettäreksi": hän oli intomielinen vallankumouksellinen, mutta ei yhtä kiihkomielinen kuin Versaillesin retkellä kuuluisaksi tullut Théroigne de Méricourt, vaan pikemminkin kuin Charlotte Cordayn vanhempi sisar. Madame Roland ihaili suuresti antiikin tasavaltoja, vihasi kruunupäitä, kannatti vapaamielisiä uudistuksia ja vaikutti suuresti miehensä päätöksiin.


title: Jean-Marie Roland de La Platière

text: Kaksi päivää girondistien mestauksen jälkeen oli Jeanne Manonin vuoro. Hänkin tahtoi kuolla, koska oli ollut heidän hengettärensä, vaikka tuomitsikin nämä aivan loppuvaiheessa. Kuitenkin hän koki vastuukseen sen, että kiihkomielisyydellään, kostonhalullaan ja suuriin asioihin tottumattomuudellaan hän oli vienyt läheisensä – myös miehensä – turmion teille. Hän oli stoalainen loppuun asti ja meni giljotiiniin pää pystyssä ja vaieten.


title: PDP-10

text: PDP-10 (lyhenne sanoista "Programmed Data Processor") oli Digital Equipment Corporationin 36-bittinen suurtietokone, jota valmistettiin eri malleina (muun muassa DECsystem-10, DECSYSTEM-20 ja niiden eri alamallit) 1960-luvulta 1980-luvulle. Siitä tuli varsin suosittu erityisesti Yhdysvaltain akateemisessa maailmassa, ja se oli yksi niistä koneista, jotka käytännössä popularisoivat tietokoneiden osituskäytön 1970-luvulla; aikaisemmin tietojenkäsittelyä oli suoritettu lähinnä eräajoina. Koneen tunnetuimpia käyttöjärjestelmiä ovat ITS, TENEX, TOPS-10 ja TOPS-20.


title: PDP-10

text: PDP-10-arkkitehtuurin pääsuunnittelija oli insinööri Alan Kotok, ja se sai vaikutteita PDP-6:sta, Digitalin edellisestä 36-bittisestä koneesta. Ensimmäiset PDP-10-mallit esiteltiin vuonna 1967. Ne perustuivat KA10-suorittimeen, jossa oli käytännössä sama käskykanta kuin PDP-6:ssa. Käyttöjärjestelmänä koneissa toimi Digitalin oma, PDP-6:ta varten alun perin kehitetty "Monitor", joka myöhemmin nimettiin TOPS-10:ksi.


title: PDP-10

text: DECsystem-10 esiteltiin vuonna 1971 ja uusi suoritin, KI10, seuraavana vuonna. KL10, PDP-10:n pääsuorittimista tehokkain (Digitalin mukaan neljä kertaa KA:ta nopeampi), esiteltiin puolestaan 1974. Aikaisemmista PDP-10-suorittimista poiketen sen käskykanta oli mikrokoodattu, ja se käytti PDP-11-minitietokonetta eräänlaisena esitietokoneena, muun muassa itsensä käynnistämiseen.


title: PDP-10

text: DECSYSTEM-20 esiteltiin vuonna 1976. Se perustui KL10-suorittimeen, ja käyttöjärjestelmänä pyöri TOPS-20. Kaksi vuotta myöhemmin Digital esitteli KS10-suorittimen ja siihen perustuvan huokean DECsystem-2020-tietokoneen. KS10 jäi PDP-10-perheen viimeiseksi varsinaiseksi pääprosessoriksi. Vuosikymmenen vaihteessa Digital käynnisti Jupiter-hankkeen, jonka tarkoituksena oli uuden PDP-10-järjestelmän kehittäminen, mutta se keskeytettiin. Vuonna 1983 yhtiö lakkautti virallisesti koko PDP-10-tuotelinjan, lähinnä kilpailevan 32-bittisen VAX-arkkitehtuurin hyväksi.


title: Josien Elzerman

text: Josina "Josien" Alida Elzerman (s. 2. huhtikuuta 1956, Haag, Etelä-Hollanti), on entinen alankomaalainen uimari, joka osallistui kotimaansa riveissä kesäolympialaisiin 1972. Siellä hän karsiutui alkuerissä 200 metrin rintauinnissa ajalla 2.28,18. Lisäksi hän osallistui 4 x 100 metrin vapaauintiviestiin, jossa hän oli viides. Hänen kummatkin veljensä Hans sekä Henk olivat myös kansainvälisen tason uimareita.


title: Sotavalta

text: Sotavalta voi tarkoittaa:


title: Anne-Joseph Théroigne de Méricourt

text: Anne-Joseph Théroigne de Méricourt (13. elokuuta 1762 Marcourt, Rendeux, Itävallan Alankomaat – 8. kesäkuuta 1817 Pariisi, Ranska) oli Ranskassa 1700-luvun lopulla vaikuttanut belgialaissyntyinen feministi ja vallankumouksellinen. Hänen elämästään tiedetään hyvin vähän, mutta kirjallisuus kuvaa hänet huomiota herättävästi pukeutuneena naisena, joka taisteli maansa vapauden puolesta kuin mies.


title: Anne-Joseph Théroigne de Méricourt

text: Elämänsä aikana Méricourt kuului moniin vallankumouksellisiin seuroihin. Hän ei kuitenkaan saanut miespuolisten vallankumouksellisten hyväksyntää sukupuolensa vuoksi ja hänen yrityksensä perustaa klubeja työväenluokan naisille epäonnistuivat. Suuren terrorin aikana (syyskuu 1793 – heinäkuu 1794) Méricourt joutui vainon kohteeksi ja hänen entiset jakobiineihin kuuluvat ystävättärensä pahoinpitelivät hänet petturina. Tapauksen jälkeen Méricourt ei toipunut koskaan ennalleen. Hän kuoli Pitié-Salpêtrièren mielisairaalassa vuonna 1817.


title: Anne-Joseph Théroigne de Méricourt

text: Anne-Joseph syntyi Itävallan Alankomaiden maaseudulla hyvin toimeentulevaan maanviljelijäperheeseen vuonna 1762. Hän muutti 14-vuotiaana Lontooseen, jossa asettui asumaan erään ranskalaisen naisen talouteen. Lontoossa Méricourt opiskeli musiikkia ja järjesti useita konsertteja. Vuonna 1784 hän matkusti Pariisiin, jossa otti käyttöönsä taiteilijanimen Madame de Campinados. Hänen ”hyväntekijänään” toiminut markiisi de Persan maksoi hänelle 5 000 frangin vuosittaisen korvauksen vastineeksi kurtisaanin työstä Pariisissa ja Lontoossa. Rakkaus musiikkiin veti Méricourtia puoleensa niin paljon, että hän lopetti työnsä kurtisaanina ja matkusti Italiaan jatkamaan musiikkiopintojaan. Méricourtin haaveena oli päästä laulamaan Genovan suurille näyttämöille, ja markiisi jatkoi hänen tukemistaan rahallisesti.


title: Anne-Joseph Théroigne de Méricourt

text: Méricourt kuuli alkukesästä 1789 Ranskan säätyjen yleiskokouksesta ja palasi Pariisiin. Hän ei ollut unohtanut talonpoikaisjuuriaan, ja Ranskan vallankumouksen alettua Méricourt kokosi yhteen pariisilaisia eri ammattialojen naisia. Punaisessa takissaan ja miesten ratsastuspuvussaan hänestä tuli näkyvin naispuolinen vallankumouksellinen, joka tunnettiin liikanimellä ”Vapauden amatsoni”. Hän perusti naisille oman klubin, joka kannatti naisten äänivaltaa tulevassa tasavallassa, ja yllytti naisia liittymään miesten riveihin. Méricourt ei osallistunut Bastiljin valtaukseen, mutta hänen on väitetty johtaneen prostituoiduista ja Palais-Royalin kukkien myyjättäristä koottua aseistettua naisjoukkoa, joka uhkasi leikata ulkopuolisten naisten hiukset, jos nämä eivät liittyisi mukaan kapinallisiin. Lokakuussa 1789 hän seurasi naisten suuren mielenosoituksen saapumista Versailles’n palatsiin, mutta vastoin monia myöhempiä kuvauksia ei itse ollut mukana mielenosoituskulkueessa eikä paluukulkueessa. Loppuvuodesta 1789 Méricourt liittoutui vallankumouksellisen lehtimiehen Camille Desmoulinsin kanssa. Samalla hän perehtyi politiikkaan Versailles’n kansalliskokouksissa, mutta ei sukupuolensa vuoksi saanut miespuolisten vallankumouksellisten hyväksyntää. Lisäksi Méricourtin yritykset perustaa klubeja työväenluokan naisille epäonnistuivat.


title: Anne-Joseph Théroigne de Méricourt

text: Méricourt palasi helmikuussa 1790 takaisin kotikaupunkiinsa Liègeen. Siellä hänet vangittiin myöhemmin samana vuonna Itävallan valtakunnankansleri Wenzel Anton von Kaunitzin määräyksestä epäiltynä salamurhan suunnittelusta Ranskan kuningatarta Marie Antoinettea vastaan. Monien kuulustelujen jälkeen hänet suljettiin vangiksi tirolilaiseen linnaan. Seuraavana vuonna keisari Leopold II kiinnostui Méricourtista liikkuneista tarinoista ja kutsui tämän luokseen. Méricourt teki keskusteluissa suuren vaikutuksen keisariin, joka vapautti hänet ja maksoi matkan Brysseliin.


title: Anne-Joseph Théroigne de Méricourt

text: Palattuaan Pariisiin vuonna 1792 Méricourt sai sankarin vastaanoton. Koko kevään ajan hän kampanjoi naisten oikeuksien puolesta ja sai kutsun jakobiiniklubille muodostamaan naisten omaa "amatsoonien pataljoonaa". Elokuussa 1792 hän osallistui Tuileries’n palatsin valtaukseen, jossa kapinalliset tunkeutuivat kuningasperheen linnaan ja ajoivat Ludvig XVI:n perheineen pakoon. Tapahtuman aikana Méricourt oli pukeutunut kansalliskaartin univormuun. Ennen kapinallisten tunkeutumista Tuileries’hen hän piti linnan edessä kuuluisan puheensa, jossa hän yllytti vallankumouksellisia tuhoamaan ”kyykäärmeiden rodun”. Méricourtin on tässä yhteydessä väitetty olleen osallisena vihamiehensä, François Suleau -nimisen rojalistisen toimittajan lynkkaukseen tai jopa puukottaneen tämän henkilökohtaisesti, mutta se ei luultavasti pidä paikkaansa. Myöhemmin hän alkoi julkisesti vastustaa vallankumouksen nimissä tehtyjä veritöitä.


title: Anne-Joseph Théroigne de Méricourt

text: Suuren terrorin aikana (5. syyskuuta 1793 – 27. heinäkuuta 1794) Méricourtista tuli kansakunnan vihollinen monien muiden vallankumouksellisten tavoin kun Yhteishyvän valiokunta teloitutti giljotiinilla tuhansia ihmisiä poliittisin perustein. Méricourtin kiihkomieliset entiset ystävättäret väittivät hänen suosivan girondisteja, ja häntä syytettiin brissotismista. Méricourt yritti paeta Pariisista, mutta prostituoidut ja kaupustelijanaiset tunnistivat hänet kaupungin portilla ja estivät paon. Méricourt riisuttiin alastomaksi ja ruoskittiin julkisesti kaupungin torilla, kunnes jakobiinijohtaja Jean-Paul Marat pelasti hänet. Méricourt ei toipunut tapahtumasta, vaan kadotti mielenterveytensä seuraavan vuoden aikana. Hänet vangittiin heinäkuun lopulla 1794 epäilyttävien käsimerkkien tekemisestä julkisella paikalla ja vain kahta kuukautta myöhemmin hänet julistettiin mielisairaaksi. Hänet vapautettiin joulukuussa 1794 veljensä huostaan, joka toimitti hänet seuraavana vuonna Pariisin lähellä sijainneeseen hullujenhuoneeseen.


title: Anne-Joseph Théroigne de Méricourt

text: Méricourt vietti viimeiset vuotensa eri sairaaloissa Pariissa. Hän kuoli Pitié-Salpêtrièren mielisairaalassa vuonna 1817. Vaikka hänen yrityksiään tehdä naisista tasa-arvoisia uudessa tasavallassa ei ymmärretty oikealla tavalla, hän sai naiset tiedostamaan heidän omat kykynsä ja potentiaalinsa.


title: Julie Adams

text: Julie Adams (syntyi Betty May Adamsiksi s. 17. lokakuuta 1926, Waterloo, lowa, Yhdysvallat) on amerikkalainen elokuvanäyttelijä, joka tunnettu joskus myös nimillä Julia Adams tai Betty Adams.


title: Julie Adams

text: Suurimman osan ajasta hän toimi elokuvasihteerinä Arkansasissa, hän aloitti hänen ensimmäisen elokuvan kuvaukset B-movie lännenelokuvassa.


title: Julie Adams

text: Hän käytti hänen oikeaa nimeään Betty Adamsia vuoteen 1949 saakka, jonka jälkeen hän aloitti työskennellä Universal Picturesilla. Sen jälkeen hänestä tuli Julie ja Julie Adams. Tiettävästi hänet tunnetaan parhaiten vuonna 1954 valmistuneesta elokuvasta "Mustan laguunin hirviö".


title: Julie Adams

text: Myöhemmin hän näytteli jonkin verran televisiossa, hänet muistetaan etsiväsarjasta Murhasta tuli totta "Eve Simpsonina". Lost-sarjasta hänet tunnetaan "Amelian" roolista.


title: Julie Adams

text: Vuonna 2006 valmistuneessa World Trade Center elokuvassa Julie Adams näyttelee "Julian" roolissa.


title: SB Vaasa

text: Salibandyseura Vaasa ry (lyh. SB Vaasa) on vaasalainen salibandyn erikoisseura, joka on perustettu vuonna 2002. Seuran miesten edustusjoukkue pelaa salibandyn Divaria. Naisten edustusjoukkue pelaa niin ikään I-divisioonaa. Juniorijoukkueita on pojissa B-junioreista G-junioreihin asti sekä tytöissä D- ja E-juniorit.


title: SB Vaasa

text: SB Vaasa perustettiin virallisesti keväällä 2002. Seura syntyi kun Wizards, Wunder Team ja Challengers 93 yhdistyivät. Heti seuraavalla kaudella miesten edustusjoukkueen onnistui nousta I-divisioonaan. Naiset nousivat I-divisioonaa vastaavalle sarjatasolla kaudella 2003-2004. Tuolloin sarjaa kutsuttiin nimellä superykkönen. Vuonna 2012 vaasalaiset seurat SB Vaasa ja Woodcutters-96 yhdistyivät. Seura jatkaa toimintaa SB Vaasan nimen alla.


title: Kuokka

text: Kuokka on varrellinen kahden käden maanmuokkaus- ja kaivutyökalu, jonka päässä on kookas, levymäinen terä. Kuokassa on metalliterä ja kirveen vartta muistuttava varsi kohtisuorassa levyterää vastaan. Suomessa kuokalla kuokittiin ennen suota, kun siitä tehtiin viljelymaata. Kuokalla käännettiin kuivatun suon pinta, joka oli rahkasammalta, niin että se kuivui ja lakkasi kasvamasta sammalta. Suomessa tehtiin kuokalla suosta viljelymaata syrjäkylillä vielä 1940- ja 1950-luvulla. Lisäksi kuokkaa voi käyttää puiden istutukseen. Esim. koivua istutettaessa kuokka on sopivampi istutusväline kuin pottiputki koska koivun taimi ei välttämättä mahtuisi verraten ohkaiseen pottiputkeen.


title: Kuokka

text: Perunakuokka on kuokkamalli, jossa levyterä on korvattu muutamalla piikillä. Perunakuokka soveltuu pienen perunamaan sadonkorjuuseen, mutta isoilta pelloilta perunat nostetaan perunannostokoneella.


title: Kuokka

text: Rikkaruohojen kitkemiseen, pienten kasvien istuttamiseen, istutuspenkkien muotoiluun ja moniin muihin puutarhatöihin valmistetaan eri muotoisia ja kokoisia kuokkia. Myös eräät kokoon taitettavat kenttälapiot voidaan lukita väliasentoon, jolloin ne toimivat kuokan tavoin.


title: Kuokka

text: Pellon raivaukseen kuokalla viittaa Väinö Linnan romaanin "Täällä Pohjantähden alla" tunnettu aloituslause: ""Alussa olivat suo, kuokka – ja Jussi.""


title: Gerry Geran

text: George Pierce ”Gerry” Geran (22. helmikuuta 1895, Holyoke, Massachusetts - syyskuu 1981 Brooklyn, New York, Yhdysvallat) oli yhdysvaltalainen jääkiekkoilija. Pelipaikaltaan hän oli keskushyökkääjä.


title: Gerry Geran

text: Geran aloitti jääkiekkouransa 1915 pelaamalla kaksi vuotta Dartmouth Collegen joukkueessa. Hän pelasi Montreal Wanderersissa kuusi ottelua ensimmäisellä NHL-kaudella 1917–1918. Hän pelasi Yhdysvaltain jääkiekkomaajoukkueessa Antwerpenin kesäolympialaisissa 1920 ja oli voittamassa olympiahopeaa. Kaudella 1921–1922 Geran pelasi Ranskassa tehden 88 maalia kahdeksassa ottelussa. Kaudet 1922–1925 hän pelasi USAHA-liigassa Boston A.A. Unicorns -joukkueessa. 1925 hän teki sopimuksen Boston Bruinsin kanssa ja pelasi kaudella 1925–1926 33 ottelua NHL:ssä tehden viisi maalia ja antaen yhden maalisyötön. Seuraavalla kaudella Geran pelasi vielä AHA-liigassa, jonka jälkeen hän lopetti uransa.


title: Jean Sylvain Bailly

text: Jean Sylvain Bailly (15. syyskuuta 1736 Pariisi – 12. marraskuuta 1793 Pariisi) oli ranskalainen matemaatikko ja tähtitieteilijä sekä Ranskan vallankumouksen alkuvaiheen merkittävä poliitikko. Hän toimi muun muassa perustuslakia säätävän kansalliskokouksen ensimmäisenä puhemiehenä kesällä 1789 ja Pariisin pormestarina 1789–1791. Hän oli Ranskan akatemian jäsen ja kirjoitti suosittuja teoksia tähtitieteen historiasta. Perustuslaillista monarkiaa kannattanut ja vuoden 1791 Marskentän verilöylyn aiheuttamisesta syytetty Bailly tuomittiin kuolemaan ja teloitettiin terrorin aikana.


title: Jean Sylvain Bailly

text: Bailly syntyi Pariisin Louvressa, sillä hänen isänsä oli Ranskan kuninkaallisen taidekokoelman vartija jo kolmannessa polvessa. Bailly peri isänsä viran vuonna 1768 ja hoiti sitä vuoteen 1783, minkä jälkeen hän sai kruunun eläkkeen ja kunniakokoelmanhoitajan arvonimen. Hänen koulutuksensa tähtäsi vain kyseiseen perintövirkaan, mutta aikuisena hän alkoi opiskella matematiikkaa Collège Royalissa.


title: Jean Sylvain Bailly

text: Bailly perehtyi tähtitieteeseen aikansa huippujen, Nicolas-Louis de Lacaillen sekä Alexis Clairaut’n johdolla. Bailly teki tieteellisen läpimurtonsa Clairaut’n havaintojen pohjalta vuonna 1759 tekemillään ja julkaisemillaan laskelmilla Halleyn komeetan kiertoradasta. Bailly osoitti, että Halleyn komeetan tarkkaa kiertoaikaa ei voinut päätellä suoraan sen näyttäytymisistä. Vuonna 1760 Bailly alkoi tehdä omia astronomisia havaintoja työpaikallaan Louvressa. Hän saavutti mainetta julkaisemalla vuosina 1762 ja 1763 kaksi muistiota ja vuonna 1766 laajemman teoksen neljästä tuolloin tunnetusta Jupiterin kuusta, joiden tarkat kiertoradat hän pyrki selvittämään kolmen kappaleen probleemaan perustuneilla teoreettisilla laskelmilla, kun aiemmat tiedot perustuivat pelkästään epätarkkoihin näköhavaintoihin. Hänen laskelmansa eivät täysin vastanneet havaintoja, mutta hänen lähestysmistapansa merkitsi kuitenkin edistysaskelta. Vuonna 1771 Bailly julkaisi vielä yhden tutkimuksen Jupiterin kuiden heijastamasta valosta, mitä on pidetty yhtenä hänen parhaista töistään. Bailly julkaisi vuosina 1775–1779 aikanaan paljon luetun neliosaisen kuvauksen tähtitieteen historiasta vuoteen 1730 saakka sekä vuonna 1787 teoksen itämaisen tähtitieteen historiasta. Nämä työt jäivät sittemmin Jean-Baptiste-Joseph Delambren akateemisempien teosten varjoon.


title: Jean Sylvain Bailly

text: Bailly valittiin vuonna 1763 Ranskan tiedeakatemiaan kuolleen Lacaillen tilalle ja vuonna 1783 Ranskan akatemiaan kreivi de Tressanin tilalle. Matemaatikko Jean le Rond d’Alembert vastusti Baillyn jäsenyyttä kummassakin akatemiassa ja Baillyn pääsy Ranskan akatemiaan mahdollistui vasta d’Alembertin kuoltua. Vuonna 1785 Bailly valittiin vielä kirjalliseen akatemiaan Académie des inscriptionsiin. Hän oli Bernard de Fontenellen ohella ainoa ranskalainen, joka on ollut yhtä aikaa kaikkien kolmen kuninkaallisen akatemian jäsenenä. Hänet valittiin vuonna 1784 jäseneksi myös kuninkaalliseen komissioon, joka asetettiin tutkimaan Franz Mesmerin esittämiä teorioita animaalisesta magnetismista. Bailly kirjoitti komission raportin, jossa todettiin, että Mesmerin väitetty magneettinen aine oli luultavasti pötyä ja sen vaikutukset potilaisiin joko kuviteltuja tai huijausta.


title: Jean Sylvain Bailly

text: Bailly valittiin Pariisin edustajana vuoden 1789 säätyjen yleiskokoukseen, joka toimi vallankumouksen alullepanijana. Hänet valittiin 5. toukokuuta 1789 kolmannen säädyn puhemieheksi, ja kolmannen säädyn julistautuessa 17. kesäkuuta perustuslakia säätäväksi kansalliskokoukseksi hänestä tuli sen ensimmäinen puhemies. Hän johti 20. kesäkuuta kuuluisan pallohuoneen valan vannomista, mutta jätti puhemiehen tehtävän jo 3. heinäkuuta. Bailly julistettiin Bastiljin valtauksen jälkeisenä päivänä 15. heinäkuuta 1789 Pariisin ensimmäiseksi määriksi eli pormestariksi, ja hän vastaanotti kuningas Ludvig XVI:n Pariisin kaupungintalolla kaksi päivää myöhemmin. Hänet valittiin jatkokaudelle pormestarina elokuussa 1790.


title: Jean Sylvain Bailly

text:
Bailly oli vallankumouksen alkuaikana hyvin suosittu, mutta menetti kansansuosionsa lujan perustuslaillisen kuningasvallan kannattajana. Hän liittyi perustuslaillisen monarkian kannattajien heinäkuussa 1791 perustamaan feuillanttien klubiin. Hänen maineensa kärsi pahasti, kun hän kuningasparin Varennesin pakoyrityksen nostattamien tasavaltalaisten mielenosoitusten aikana julisti 17. heinäkuuta 1791 Pariisin sotatilaan ja määräsi kansalliskaartilaiset hajottamaan voimakeinoin Marskentälle kokoontunutta suurta rauhanomaista mielenosoitusta, mikä johti niin sanottuun Marskentän verilöylyyn. Tasavaltalaisten mukaan verilöylyssä kuoli jopa 2 000 ihmistä, mutta viranomaiset väittivät mellakoitsijoita kuolleen vain alle kymmenen; todellinen määrä lienee ollut noin 50 henkeä. Arvostelun kohteeksi joutunut Bailly erosi viroistaan 16. marraskuuta 1791. Hän siirtyi heinäkuussa 1792 Nantesiin.
Syksyllä 1793 Bailly pyrki Meluniin ystävänsä, tiedemies Pierre-Simon Laplacen luo, mutta hänet vangittiin matkalla. Häntä käytettiin todistajana kuningatar Maria Antoinetten oikeudenkäynnissä, minkä jälkeen häntä itseään syytettiin ”heinäkuun 17. päivän rikoksesta” eli Marskentän verilöylyn aiheuttamisesta salaliitolla ja kuningasparin pakoyrityksen tukemisesta. Oikeudenkäynti Baillya vastaan alkoi Pariisin vallankumoustribunaalissa 10. marraskuuta 1793. Syyttäjä Antoine Quentin Fouquier-Tinville nujersi hänet nopeasti oikeudessa. Bailly tuomittiin kuolemaan ja teloitettiin giljotiinilla 12. marraskuuta.


title: Jean Sylvain Bailly

text: Bailly oli vuodesta 1787 naimisissa madame Gaye -nimisen lesken kanssa. Baillyn Nantesissa kirjoittamat keskeneräiset muistelmat vallankumousajan tapahtumista julkaistiin postuumisti vuonna 1804.


title: Heike Kamerlingh Onnes

text: Heike Kamerlingh Onnes (21. syyskuuta 1853 Groningen – 21. helmikuuta 1926) oli alankomaalainen kokeellinen fyysikko. Hän tutki materiaalien matalan lämpötilan ilmiöitä lähellä absoluuttista nollapistettä ja menetelmiä, joilla jäähdyttää aine niin kylmäksi. Kamerlingh Onnesia pidetään suprajohtavuuden löytäjänä.


title: Heike Kamerlingh Onnes

text: Kamerlingh Onnesin vanhemmat olivat tiilitehtaan omistaja Harm Kamerlingh Onnes ja Anna Gerdina Coers Arnhemista. Hän aloitti opiskelut Groningenin yliopistossa vuonna 1870 ja jatkoi opintojaan Heidelbergin yliopistossa vuosina 1871–1873 Robert Bunsennin ja Gustav Kirchhoffin oppilaana. Palattuaan Groningeniin Kamerlingh Onnes suoritti filosofian maisteria vastaavan tutkinnon 1878 ja sai tohtorin arvon 1879.


title: Heike Kamerlingh Onnes

text: Kamerlingh Onnes meni naimisiin 1887 Maria Adriana Wilhelmina Elisabeth Bijleveldin kanssa ja perheeseen syntyi yksi poika.


title: Heike Kamerlingh Onnes

text: Kamerlingh Onnes julkaisi 1881 artikkelin "Algemeene theorie der vloeistoffen" (Yleinen teoria nesteistä), mikä oli alku hänen uralleen matalissa lämpötiloissa olevien materiaalien tutkijana. Vuonna 1882 hänet nimitettiin kokeellisen fysiikan ja meteorologian professoriksi Leidenin yliopistoon. Hänen mottonsa oli "Door meten tot weten" (vapaasti käännettynä "tietoa saadaan mittauksilla"), mikä kuvasti hänen arvostustaan kvantitatiivisia mittauksia kohtaan.


title: Heike Kamerlingh Onnes

text: Järjesteltyään uudelleen fysiikan laboratorion nimityksensä jälkeen, hän ryhtyi kokeellisesti todentamaan Hendrik Lorentzin ja Johannes Diderik van der Waalsin teorioita. Hän rakensi matalan lämpötilan tutkimuksiin soveltuvan laboratorion, jossa tehtyjen tutkimusten ensimmäinen huippuhetki oli vuonna 1908 heliumin nesteyttäminen kryostaateilla.


title: Heike Kamerlingh Onnes

text: Myöhemmin laboratoriossa tutkittiin muun muassa radioaktiivisuutta, fluoresenssia, fosforesenssia ja optisia, magneettisia, ja sähköön liittyviä ilmiöitä kuten Hallin ilmiötä. Vuonna 1911 Kamerlingh Onnes löysi elementaalisten metallien suprajohtavuuden tutkiessaan niitä matalissa lämpötiloissa. Toisin kuin esimerkiksi William Thomson, hän uskoi, että johteiden resistanssi pienenisi tasaisesti lämpötilan aletessa. Lämpötilan laskiessa alle 4,2 K elohopean resistanssi kuitenkin katosi kokonaan. Hän kuvasi ilmiötä sanalla "suprajohtavuus" (engl. "supraconductivity") ja omaksui vasta myöhemmin nykyään englannin kieleen jääneen nimityksen "superconductivity".


title: Heike Kamerlingh Onnes

text: Näistä matalan lämpötilan tutkimuksista (erityisesti heliumin nesteyttämisestä) hänelle myönnettiin Nobelin fysiikanpalkinto vuonna 1913.


title: Temple (Pariisi)

text: Temple oli ristiretkien jälkeen noin vuonna 1240 Pariisiin rakennettu linnoitus. Sen rakennutti Temppeliherrain ritarikunta.


title: Temple (Pariisi)

text: Keskeinen osa tätä linnoitettua luostaria oli tornimainen päälinna. Päälinnan muurit olivat metrin paksuiset ja kaikki ikkunat kalterein vahvistettuja, koska linna rakennettiin ritariston harjoittaman pankkiiriliikkeen rahaston säilytyspaikaksi.


title: Temple (Pariisi)

text: Temppeliherrojen tuhon jälkeen linna oli Ranskan suureen vallankumoukseen asti Johanniittain ritarikunnan käytössä.


title: Temple (Pariisi)

text: Vanha tornimainen linna, erittäin kolkko ja epämukava asunto, määrättiin Tuileriesin valtauksen jälkeen kuningasperheen sijoituspaikaksi. Ludvig XVI lähti sieltä viimeiselle matkalleen. Kuningatar Marie-Antoinette siirrettiin myöhemmin Pariisin oikeuspalatsin yhteydessä olevaan Conciergerien vankilaan.


title: Temple (Pariisi)

text: Templen linnoitus hävitettiin purkamalla vuonna 1811.


title: Super Mario RPG

text: Super Mario RPG on Squaren kehittämä ja Nintendon julkaisema roolipeli, joka on julkaistu vuonna Super Nintendo Entertainment Systemille. Peli kuuluu "Mario" -pelisarjaan. Peli on julkaistu Virtual Console -latauspelipalveluun vuonna 2008.


title: Super Mario RPG

text: Pelissä liikutaan Mario-hahmolla ympäri pelimaailmaa. Viholliset ovat näkyvissä kentällä ja taistellakseen niitä vastaan on Marion otettava kontakti niiden kanssa. Tämä mahdollistaa sen, ettei pelaajan täydy taistella jokaista vihollista vastaan vaan voi väistellä niitä hyppien ja kiertäen.


title: Super Mario RPG

text: Taistelut itsessään ovat tuttuja monesta muusta RPG-pelistä. Pelaaja valitsee hyökkäyksen ja kohteen vuorollaan, jonka jälkeen vihollinen toteuttaa oman hyökkäyksensä. Erinäiset erikoisiskut tarvitsevat myös eräänlaisia taikakukkia, joita ilman ei voi toteuttaa kyseisiä iskua. Pelaajan pitää myös tehdä erinäisiä näppäinyhdistelmiä tietyssä kohtaa hyökkäystä aiheuttaakseen enemmän vahinkoa. Kuten monissa muissakin RPG:issä, on myös tässä esineillä suuri merkitys taistelun kulussa, niitä käytetään eri tarkoituksiin, kuten parantamaan hahmoa, hahmon tehoa tai nostamaan taikakukkien määrää.


title: Super Mario RPG

text: Pelissä on viisi taisteluissa käytettävissä olevaa hahmoa. Mario, joka pelissä ei päästä ääntäkään vaan esittää kaikki asiansa pantomiimina. Ihmismäinen pilvi, Mallow Nimbus Landista. Hän luulee pelin alussa olevansa nuijapää, hän on alussa oikea itkupilli, mutta lähtee Marion mukaan, kun kasvattajansa, "Frogfucius", kertoo hänelle, ettei hän ole nuijapää vaan jotain ihan muuta. Geno on puinen nukke, joka sai elämänsä pudonneesta tähdestä Rose Townissa. Hänen oikea nimensä on "♥♪!?", joka on vaikea lausua Marion puhumalla kielellä, joten hän otti puisen nuken nimen. Marion arkkivihollinen, Bowser, joka menetettyään linnansa liittyy Marioon saadakseen sen takaisin. Prinsessa Toadstool, joka liittyy Marioon pelastuttuaan tornissa asuvalta Boosterilta, joka yritti naida hänet.


title: Super Mario RPG

text: Pelin päävihollinen, nimeltään "Smithy", pitää majaansa tehtaassa, joka on yhteydessä Marion maahan miekan kautta, joka pelin alussa iskeytyy Bowserin linnaan. Smithy on kiinnostunut tähden paloista, joita hakemaan hän lähettää useita alaisiaan. Voimakkaimpia näistä ovat muun muassa "Mack, Bowyer, Yaridovich, sekä Axem Rangers". Muita vihollisia ovat muun muassa "Croco", joka ryöstää kolikon Mallowilta, "Belome" on hirviö, joka vartioi useita reittejä sekä "Valentina", joka tulee Nimbus Landista lemmikki dodonsa kanssa ja rakastuu Boosteriin.


title: Super Mario RPG

text: Muita hahmoja ovat muun muassa Sienivaltakunnan kansleri, joka on erityisen huolissaan Prinsessa Toadstoolista. Toad on Marion ystävä, joka antaa neuvoja ympäri maailmaa. Yoshi, joka elää saarella nimeltään Yo'Ster Isle, joka tarvitsee Marion apua poistaakseen "Bosher"in vallasta. "Jonathan "Johnny" Jones", joka on merirosvohai, majanaan hänellä on uponnut laiva, häntä vastaan on Marion taisteltava saadakseen luottamuksen. Luigia ei nähdä pelissä, mutta hän vilahtaa pelin lopputeksteissä.


title: Super Mario RPG

text: Peli alkaa siitä, kun Mario on jälleen kerran pelastamassa Prinsessa Toadstoolia ilkeän Bowserin kynsistä. Mario taistelee Bowseria vastaan ja voittaa, mutta ennen kuin hän ehtii pelastaa prinsessan, rysähtää katon läpi valtava miekka (nimeltään "Exor") ja kaikki kolme lentävät kauas pois.


title: Super Mario RPG

text: Mario lentää omaan taloonsa ja huomaa, ettei Bowserin linna ollut ainoa, joka rikkoontui miekan iskusta, myös taianomainen Star Road on hajonnut seitsemään kappaleeseen. Mario saa tehtävän, hänen on pelastettava prinsessa sekä kerättävä tähden kappaleet uudelleen. Matkalla hän kohtaa neljä muuta hahmoa ja paljon vihollisia. Sivutehtäviä on muun muassa auttaa Mallowia löytämään oikeat vanhempansa, auttaa Genoa kokoamaan Star Road uudelleen, etsiä Prinsessa Toadstool sekä auttaa Bowseria saamaan linnansa takaisin


title: Macaulay Culkin

text: Macaulay Carson Culkin (s. 26. elokuuta 1980 Manhattan, New York, Yhdysvallat) on yhdysvaltalainen näyttelijä.


title: Macaulay Culkin

text: Culkin teki läpimurtonsa vuonna 1990 Chris Columbuksen perhekomediassa "Yksin kotona". Vuonna 1994 valmistuneen "Riku Rikkaan" jälkeen Culkin vietti hiljaiseloa vuoteen 2003 saakka, jolloin hän esiintyi elokuvassa "Party Monster".


title: Macaulay Culkin

text: Culkin on seitsenlapsisen perheen kolmas lapsi, hänen veljiään ovat näyttelijät Kieran Culkin (1982) ja Rory Culkin (1989). Hänen tätinsä on näyttelijä Bonnie Bedelia. Culkinin sisko Dakota kuoli auto-onnettomuudessa 2008.


title: Macaulay Culkin

text: Culkin meni 18-vuotiaana naimisiin Rachel Minerin kanssa, mutta avioliitto päättyi pian eroon.


title: Macaulay Culkin

text: Vuonna 2004 poliisit löysivät Culkinin autosta marihuanaa ja Xanax-pillereitä. Culkin tuomittiin yhden vuoden ehdolliseen vankeusrangaistukseen sekä maksamaan 540 dollarin sakot. Lisäksi Culkin määrättiin huumevieroitushoitoon.


title: Macaulay Culkin

text: Vuonna 2005 Culkin puolusti kummipoikansa isää Michael Jacksonia kohuoikeudenkäynnissä, jossa Jacksonia syytettiin pedofiliasta. Culkin sanoi, ettei ole koskaan joutunut Jacksonin ahdistelun kohteeksi ja piti syytöksiä perättöminä. Jackson todettiinkin sittemmin syyttömäksi.


title: Macaulay Culkin

text: Culkin seurusteli näyttelijä Mila Kunisin kanssa vuosina 2002–2010.


title: Macaulay Culkin

text: Culkin on kirjoittanut elämästään kirjan nimeltä "Junior".


title: Paul R. Thagard

text: Paul Thagard (s. 1950) on tietojenkäsittelytieteen ja psykologian alalla toimiva kanadalainen filosofian professori Waterloon yliopistossa. Hänellä on loppututkinto Saskatchewanin, Cambridgen, Toronton ja Michiganin yliopistoista.


title: Paul R. Thagard

text: Thagard on toiminut "Cognitive Science Societyn" johtokunnassa 1998–1999, ja "Society for Machines and Mentalityn" toimitusjohtajana 1997–1998. Hän on ollut "Canada Councilin" jäsen ja 1999 hänet valittiin "Royal Society of Canada"n jäseneksi. Vuonna 2003 hän sai "University of Waterloo-palkinnon" erinomaisesta tutkimuksesta, ja 2005 hänet nimitettiin yliopiston tutkimusprofessoriksi.


title: Paul R. Thagard

text: Vaikka Thagard itse pitääkin astrologiaa näennäistieteenä, hän on kirjoituksessaan "Why Astrology Is A Pseudoscience" pyrkinyt selventämään luokittelun perusteita. Hän sanoo muun muassa, että jonkin tieteenlajin alkuperä on merkityksetön sen tieteellisen aseman kannalta, koska esimerkiksi kemian alkemiallinen ja lääketieteen okkulttinen alkuperät ovat yhtä lailla taikuudessa kuin astrologiankin. Epäolennaista on myös se että kyse on yleisestä uskomuksesta, eikä myöskään fyysisen perustan puuttumista voida pitää merkkinä teorian epätieteellisyydestä. Tästä Thagard käyttää esimerkkinä väitteitä, joiden mukaan astrologia olisi näennäistiede siksi, että sen perustaksi ei voida löytää fyysisiä vaikutusmekanismeja, eli esimerkiksi planeettojen painovoiman tai jonkin mitattavan säteilyn ei uskota voivan saada aikaan astrologien väittämiä vaikutuksia.


title: Gustavo Manduca

text: Gustavo Manduca (s. 8. kesäkuuta 1980 Criciúma, Santa Catarina, Brasilia) on brasilialainen jalkapalloilija, jonka pelipaikka on hyökkääjänä. Hän edustaa tällä hetkellä AEK Ateenaa.


title: Gustavo Manduca

text: Keväällä 1998 Manduca siirtyi Helsingin Jalkapalloklubiin. Hän jäi kuitenkin vähälle peliajalle pelaten vain kahdessa ottelussa. Suurimman osan kaudesta Manduca viettikin lainalla Atlantiksessa, jossa hän pelasi 10 ottelua tehden kaksi maalia. Syksyllä HJK:n pelatessa Mestarien liigaa, Manduca oli taas HJK:n miehistössä mukana. Hän ei kuitenkaan päässyt kertaakaan kentälle.


title: Gustavo Manduca

text: HJK:sta Manduca siirtyi Portugalin toiseksi korkeimmalle sarjatasolle FC Felguirasin paitaan. Samassa sarjassa Manduca edusti myös AD Esposendea ja GD Chavesia ennen siirtoa pääsarjaan FC Paços de Ferreiraan vuonna 2003. Hän pelasi 29 ottelua tehden niissä kolme maalia. Kauden jälkeen Manduca vaihtoi jälleen seuraa tällä kertaa Madeiralle CS Marítimoon. Siellä hän pelasi puolitoista kautta ennen siirtoa maineikkaiseen Benficaan kevääksi 2006. Kauden 2006/07 Manduca pelaa AEK Ateenassa lainalla Benficasta.


title: Täss on Rauli, moi!

text: Täss on Rauli, moi! (LXCD 624) on Rauli Somerjoen kokoelmalevy vuodelta 1999. Kappaleet ovat kahdella CD-levyllä.


title: Tereftaalihappo

text: Tereftaalihappo on aromaattinen dikarboksyylihappo, joka on huoneenlämmössä (20 °C) olomuodoltaan kiteistä valkoista jauhetta. Sen kemiallinen kaava on CHO ja rakennekaava CH(COOH). Tereftaalihaposta käytetään myös nimityksiä "1,4-bentseenidikarboksyylihappo" ja "para-ftaalihappo".


title: Tereftaalihappo

text: Tereftaalihapon moolimassa on 166,1 g/mol, härmistymislämpötila 402 °C, suhteellinen tiheys 1,51 g/cm (vesi = 1,0 g/cm), liukoisuus veteen 20 °C lämpötilassa 0,28 g/100 ml, leimahduspiste 260 °C, itsesyttymislämpötila 496 °C ja CAS-numero 100-21-0.


title: Tereftaalihappo

text: Tereftaalihappoa valmistetaan hapettamalla p-ksyleeniä joko neste- tai kaasufaasissa. Nestefaasihapetuksessa hapettimena käytetään typpihappoa tai happea ja koboltti-mangaani-bromi-katalyyttiä. Muodostuva tuote puhdistetaan esteröimällä se metanolin kanssa ja näin syntynyt dimetyylitereftalaatti hydrolysoidaan tereftaalihapoksi. Tärkein tereftaalihapon käyttökohde on polymeerien valmistus. Tereftaalihaposta valmistettavia tärkeitä polymeerejä ovat muun muassa polyetyleenitereftalaatti, polybutyleenitereftalaatti ja erilaiset polyamidit. Siitä valmistetaan myös polymeeriteollisuuden raaka-aineenaan käyttämää dimetyylitereftalaattia.


title: Tereftaalihappo

text: Lyhytaikainen altistuminen tereftaalihapolle ärsyttää silmiä ja ihoa.


title: Tereftaalihappo

text: Tereftaalihapon (para-ftaalihappo, 1,4-bentseenidikarboksyylihappo) isomeerisia muotoja ovat:


title: Jyvitys

text: Jyvitys tarkoittaa Suomessa maa-alan tai huoneiston suhteellisen arvon määräämistä verrattuna toisiin samanlaisiin. Jyvityksellä määrätään jyväluku.


title: Jyvitys

text: Jyvitys tarkoittaa maanjaoissa ja tilusvaihdoissa toimitettavaa tilusten suhteellisen arvon määräämistä, jonka kautta saadaan oikea peruste jaettavien tilusten vertaamiselle toisiinsa. Kullekin erilaatuiselle tilukselle määrätään "jyväarvo", joka riippuu muun muassa maan luonnollisesta laadusta ja asemasta, sen viljelemisen vaikeudesta tai kalleudesta sekä siitä saatavasta hyödystä. Jyväarvon tulee ilmaista oikein tiluksen arvo suhteessa muihin tiluksiin.


title: Jyvitys

text: Vuoden 1951 jakolain 15. luvussa säädettiin, että jyvityksessä on tilukset tutkittava ja sen nojalla määrättävä kullekin tiluskuviolle jyväluku, joka osoittaa tiluksen pysyvän arvon verrattuna toisten tilusten samanlaiseen arvoon.


title: Jyvitys

text: Voimassa olevassa kiinteistönmuodostamislaissa on säännökset "jyvityksestä ja muusta arvioinnista" sen 195–198 §:ssä.


title: Jyvitys

text: Jyvityksellä voidaan tarkoittaa myös asunto-osakeyhtiöissä käytettävää jyvitettyä pinta-alaa.


title: Sofia ja karhunkynsi

text: Sofia ja karhunkynsi on WSOY:n julkaisema Silja Kiehelän kirjoittama lastenromaani, joka kertoo Sofia-nimisestä tytöstä. Tarina on viisas ja syvällinen, joka käsittelee ajankohtaista ongelmaa monitasoisesti.


title: Sofia ja karhunkynsi

text: Kirja alkaa, kun Sofialle ja hänen parhaalleen ystävälleen Tanjalle tulee riita. Riitaa ystävykset eivät kuitenkaan sopineet, kuten tavallisesti. Tanja ei ole enää Sofian ystävä, vaan on liittynyt ilkeän Sari-nimisen tytön porukoihin. Sari on luokan "kingi" ja kukaan ei uskalla väittää vastaan hänen kanssaan. Pienestä riidasta alkoi Sofian painajainen. Häntä pelottaa mennä kouluun ja hänestä tulee hyvin yksinäinen. Hän on kaikki välitunnit yksin, eikä kukaan tunnu välittävän hänestä! Sofia kuitenkin ystävystyy Mikaeliin, jonka kanssa hän alkaa ratkoa ongelmiaan. Asiat eivät kuitenkaan ratkea helposti ja avuksi täytyy ottaa muut keinot. Onneksi Sofialla on "unisisko", jonka kanssa hän juttelee ja puhuu murheistaan.


title: North American B-25 Mitchell

text:
North American B-25 Mitchell (North American NA-62) oli yhdysvaltalainen kaksimoottorinen keskiraskas pommikone, jonka valmistaja oli North American Aviation. Lentokone oli nimetty "Mitchelliksi" kenraali Billy Mitchellin mukaan. Tuotannon loppuessa sitä oli eri malleina rakennettu yli 10 000 kappaletta. Tähän joukkoon kuuluivat myös muutamat erikoismallit, kuten Yhdysvaltain merivoimien PBJ-1-partiopommikone ja Yhdysvaltain ilmavoimien F-10-valokuvaustiedustelukone. Tyynenmeren taisteluiden alkuvaiheessa Mitchell joutui kamppailemaan Zerojen kanssa ilman hävittäjäsuojaa, mutta selvisi niistä hyvin nopeutensa ja aseistuksensa ansiosta.
Lentokonetta käyttivät useat Liittoutuneiden ilmavoimat Yhdysvaltain ilmavoimien ja merivoimien lisäksi. Näihin maihin kuuluivat Australia, Iso-Britannia (joka vastaanotti yli 900 lentokonetta), Kiina, Alankomaat ja Neuvostoliitto.


title: North American B-25 Mitchell

text: B-25 sai mainetta huhtikuun 1942 Doolittle Raidissa, jossa 16 B-25-pommikonetta everstiluutnantti Jimmy Doolittlen johdolla lähti lentotukialus USS Hornetin kannelta ja pommitti Tokiota ja neljää muuta japanilaista kaupunkia ilman omia tappioita. Hyökkäykseen osallistuneista koneista 15 teki kotimatkalla pakkolaskun itäisen Kiinan lentokentille. Tappiot johtuivat polttoaineen loppumisesta, myrskyisestä yöstä, huonosta näkyvyydestä ja elektronisten suunnistuslaitteiden puutteesta vastaanottavilla lentokentillä. Yksi pommikoneista laskeutui ehjänä Neuvostoliittoon, jossa sen viisihenkinen miehistö internoitiin ja lentokone takavarikoitiin. Suurin osa 80:stä Doolittle Raidiin osallistuneesta miehistön jäsenestä selvisi historiallisesta tehtävästään ja pääsi takaisin omien joukkojensa pariin.


title: North American B-25 Mitchell

text: B-25 oli aiemman 1930-luvun keskivaiheilla kehitetyn XB-21 (North American-39) -projektin jälkeläinen. XB-21-mallin kehitystyössä saatuja kokemuksia hyödynnettiin B-25-pommikoneen (yhtiön nimi koneelle oli NA-40) suunnittelussa. Yksi NA-40 rakennettiin prototyypiksi ja siihen tehtiin myöhemmin useita muutoksia, joilla testattiin potentiaalisia parannuksia.


title: North American B-25 Mitchell

text: Vuonna 1939 muunneltu ja paranneltu NA-40B luovutettiin Yhdysvaltain ilmavoimille arviointia varten. Koneen alkuperäinen tehtävä oli toimia rynnäkköpommituskoneena Ison-Britannian ja Ranskan ilmavoimissa. Kummallakin maalla oli toisen maailmansodan alkuvaiheissa tarve rynnäkköpommituskoneille. Nämä maat kuitenkin muuttivat suunnitelmiaan ja valitsivat pommikoneeksi myös uuden A-20 Havoc -mallin. Yhdysvaltain ilmavoimat määrittelivät NA-40B:n keskiraskaaksi pommikoneeksi ja malli määrättiin tuotantoon yhtä aikaa armeijan toisen uuden keskiraskaan pommikoneen, Martin B-26 Marauderin, kanssa.


title: North American B-25 Mitchell

text: NA-40B:n kehitelty versio, NA-62, oli pohja ensimmäiselle varsinaiselle B-25:lle. Armeijalla oli kova kiire saada keskiraskaita pommittajia ja tästä syystä koneesta ei rakennettu versioita palveluskäytön testaukseen eikä siitä tehty kokeellisia malleja. Kaikki tarpeelliset muutostyöt tehtiin tuotantoajojen aikana tai olemassa oleviin lentokoneisiin kenttämuutoksina ympäri maailmaa.


title: Covilhã

text: Covilhã on kaupunki ja kunta Portugalissa. Kaupungin pinta-ala on 555,6 km² ja väkiluku 52 000. Väestötiheys on 93/km². Kunnan vapaapäivä on 20. lokakuuta. Kunnan pormestari on Vítor Pereira. Kunta on Castelo Brancon piirin suurin kaupunki.


title: Kerran vielä palaan

text: Kerran vielä palaan on Jukka Kuoppamäen vuonna 1992 julkaistu albumi. Hän on myös sanoittanut ja säveltänyt kappaleet. Taustalaulajana toimi Jukan tytär Inka.


title: Kerran vielä palaan

text: Albumin tunnetuimmat kappaleet lienevät ”Juuret Suomessa” ja ”Radiosta rokin kuulen”.Sovitukset:


title: Metsuri

text: Metsuri eli metsätyöntekijä on metsäalan suorittava ammatti. Sana metsuri syntyi jo 1950-luvulla, mutta yleiseen käyttöön se tuli vasta 1970-luvulla. Tätä ennen puhuttiin metsätyömiehistä ja jätkistä. Hakkuukonetta kuljettavaa työntekijää kutsutaan joskus konemetsuriksi, mutta yleensä puhutaan metsäkoneenkuljettajasta.


title: Metsuri

text: Metsurin toimenkuvaan kuuluu yleensä


title: Metsuri

text: Metsuri joutuu lisäksi yleensä huoltamaan ja korjaamaan käyttämänsä työkalut metsässä. Työ on yleensä yksinäistä ja fyysisesti rasittavaa.


title: Metsuri

text: Metsurit voivat työskennellä joko toisen palveluksessa tai yrittäjinä. Yrittäjämetsurin on oman ammattitaitonsa lisäksi ymmärrettävä liiketaloudellisia ja kirjanpitoon liittyviä asioita. Metsurien ammattiliitto on Puu- ja erityisalojen liitto.


title: Metsuri

text: Vielä 1960-luvulla Suomen metsissä työskenteli talvisin ainakin 100 000–200 000 metsätyöntekijää eli jätkää. He tekivät metsätyötä talvisin, uittotyötä keväisin ja maatalous- tai sahaustyötä kesäisin ja syksyisin. Pohjois-Suomessa tämä synnytti suorastaan jätkänkierron:


title: Metsuri

text: 1960-luvulla traktorien ja moottorisahojen yleistymisen myötä metsureita tarvittiin entistä vähemmän, mikä johti maaseudun työpaikkojen vähenemiseen ja laajamittaiseen maaltamuuttoon. Entisestään metsätyövoiman tarve väheni 1980-luvulla alkaneen hakkuukoneiden eli motojen kehityksen myötä. Nykyään Suomessa työskentelee nykyisin enää 5 000–10 000 metsuria. Työnkuva on muuttunut siten, että pääosa metsurien työstä tapahtuu lumettomana aikana ja talvella moni metsuri joutuu lomautetuksi. Tähän on päädytty useastakin eri syystä, joista päällimmäisinä ovat turhan työn tekemisen aiheuttama ruumiillinen ja henkinen väsymys (lumessa työskentely on sitä hankalampaa, mitä enemmän sitä on), ja niin sanotun lumilisän maksaminen metsurille, mikä nostaa puunkorjuun kustannuksia selvästi.


title: Metsuri

text: Puhekielessä käytetään joskus sanaa citymetsuri (arboristi) kaupungissa toimivasta metsurista, joka poistaa vaaraa aiheuttavat puut latvaan kiiveten ja pätkinä kaataen.


title: René van Eck

text: René van Eck (s. 18. helmikuuta 1966) on alankomaalainen jalkapallovalmentaja ja entinen pelaaja.


title: René van Eck

text: Pelaajana van Eck pelasi muun muassa kotimaassaan Excelsiorissa, FC Den Boschissa, Sveitsissä FC Luzernissa ja FC Winterthurissa sekä Saksassa Nürnbergissä 38 ottelua, joista 16 Bundesliigassa.


title: René van Eck

text: Valmennusuransa van Eck aloitti FC Luzernissa, jonka hän nosti pääsarjatasolle. Van Eck ei kuitenkaan päässyt jatkosopimukseen seuran kanssa, joten hän oli vapailla markkinoilla ennen kuin Veikkausliigan putoamiskamppailussa ollut FC Inter palkkasi miehen korvaamaan Kari Virtasta syksyllä 2006. Van Eck onnistui hilaamaan joukkueen kuiville ja hänet arvostettiin Veikkausliigassa myös syyskuun parhaaksi valmentajaksi.


title: René van Eck

text: Neuvotteluista huolimatta van Eck ei tehnyt jatkosopimusta FC Interin kanssa vaan siirtyi taas Sveitsin kakkosliigaan, tällä kertaa putoamiskurimuksessa olleeseen FC Wohleniin . Hän onnistui taas putoamistaistelussa ja Wohlen pelastui. Kaudeksi 2007/08 van Eck siirtyi FC Thunin valmentajaksi.


title: René van Eck

text: Van Eck sai potkut FC Thunista toukokuussa 2008 seuran pudottua Sveitsin pääsarjasta. Hän palasi valmennustehtäviin syyskuussa 2008, kun Saksan 3. Bundesliigan hännille juuttunut FC Carl Zeiss Jena palkkasi hänet päävalmentajakseen. Van Eckin johdolla seura ei onnistunut parantamaan juurikaan otteitaan ja rämpi 3. Ligan hännillä. Maaliskuussa 2009 seurajohto saikin tarpeekseen ja erotti van Eckin.


title: René van Eck

text: Seuraajaksi palkattu Mark Fascher ei kuitenkaan onnistunut kääntäämään seuran kelkkaa riittävästi ja sarjapaikan säilyttyä Carl Zeiss Jena palkkasi van Eckin uudelleen päävalmentajaksi toukokuun lopussa 2009. Toinen yritys Carl Zeissin peräsimessä päättyi 3. Ligan sijalle viisi. Van Eckin sopimusta ei kuitenkaan jatkettu kauden jälkeen.


title: René van Eck

text: Syyskuussa 2012 van Eckin ura jatkui Saksan 3. Ligassa Alemannia Aachenin peräsimessä. Joukkueen kausi sujui van Eckin alaisuudessa kehnosti ja tuloksena oli sarjan jumbosijan myötä putoaminen Regionalligaan. Van Eck jätti seuran kauden jälkeen.


title: René van Eck

text: Helmikuussa 2015 van Eck sai ensimmäisen valmentajapestinsä kotimaassaan, kun Eerste Divisiessä pelannut FC Den Bosch teki hänen kanssaan sopimuksen. Seura sijoittui van Eckin johdolla sijalle 16 ja pelastui putoamiselta. Kaudella 2015/16 Den Boscin menestys ei ollut olennaisesti parempaa, vaikkei joukkue ajautunutkaan putoamisuhan alle. Alemman keskikastin sijoitukset eivät seurajohtoa tyydyttäneet ja van Eck sai helmikuussa 2016 potkut.


title: Lohkominen

text: Lohkominen voi tarkoittaa ainakin seuraavia asioita:


title: Ari Lahti (muusikko)

text: Ari Samuel Lahti (s. 28. toukokuuta 1960, Valkeakoski) on suomalainen muusikko, taidekehystäjä, valokuvaaja ja yrittäjä. Lahti on toimittanut Irwin Goodmanin elämästä kertovan kirjan ja DVD:n. Muusikkona Lahden yhtyeistä tunnetuin on vuonna 1981 perustettu Irwinin Lapset, joka keikkaili myös Irwinin taustaorkesterina. Lahti johtaa myös Irwin-aiheista Irwin-klubi, Irwin Goodman ry:tä.


title: Ari Lahti (muusikko)

text: Laulaja-kitaristi Lahden muita yhtyeitä Irwinin Lasten lisäksi ovat olleet muun muassa Ari Goodman Big Band, The Yhtye, The Pop-Yhtye, The Beathovens, The Commotion, Valkeakosken Paras Soitinyhtye, Custom Mary ja Pojat tulee. Musiikkituotantoa varten Lahdella on yritys Valkeakoski Media.


title: Barbro Smeds

text:
Barbro Christina Smeds (s. 18. kesäkuuta 1950 Helsingissä) on suomenruotsalainen kirjailija, dramaturgi ja teatteriohjaaja. Hän on työskennellyt Ruotsissa vuosina 1969–1975 ja 1984–.
Smeds opiskeli ohjaajaksi Suomen Teatterikorkeakoulussa. Hän työskentelee freelance-näytelmäkirjailijana, viime vuosikymmenen aikana enimmäkseen Tukholman kaupunginteatterissa, jossa on esitetty viisi hänen teostaan. Hänen näytelmiään on myös esitetty Moderna Dansteaternissa Tukholman Skeppsholmenilla. Hän on myös ollut teatterinjohtajana Norrköpingin Östgötateaternissa.


title: Barbro Smeds

text: Vuodesta 2006 Smeds on ollut professori Dramatiska Institutetissa Tukholmassa.


title: Apulaispiispa (katolinen)

text: Apulaispiispa on katolisessa kirkossa piispa, joka on vihitty avustamaan hiippakuntaa johtavaa hiippakuntapiispaa. Latinankielinen nimitys viralle onkin "episcopus auxiliaris". Apulaispiispalla ei ole hallintovaltaa, vaan hän edustaa hiippakunnan piispaa vain vihkitoimituksissa (kirkkojen vihkimiset, vahvistuksen sakramentti jne.). Hallinnon alueella piispan tukena toimii yleisvikaari. Apulaispiispat ovat myös edustettuina paikallisissa piispainkokouksissa.


title: Apulaispiispa (katolinen)

text: Toinen nimitys apulaispiispalle on "episcopus in partibus infidelium" ("piispa uskottomien alueella"). Tämä nimitys johtuu siitä, että jokainen apulaispiispa on muodollisesti nimitetty jonkin vanhan, nyttemmin käytännössä hajonneen hiippakunnan titulaaripiispaksi. Kyseessä ovat yleensä kirkon ensimmäisinä vuosisatoina syntyneen hiippakunnat, jotka sijaitsivat nykyään islaminuskoisilla alueilla Lähi-idässä, Vähässä-Aasiassa ja Pohjois-Afrikassa. Koska kyseiset hiippakunnat eivät nykyään käytännössä enää ole olemassa, on niiden piispanistuimista tullut arvonimiä. Apulaispiispaksi vihittävä vihitään jonkin tällaisen "kadonneen hiippakunnan" titulaaripiispaksi.


title: Apulaispiispa (katolinen)

text: Kuten hiippakuntapiispatkin, esittävät apulaispiispat paaville eronpyyntönsä täyttäessään 75 vuotta. Vihkipiispojen kohdalla eroanomus hyväksytään poikkeuksetta ja piispa saa siirtyä eläkkeelle. Toisin kuin hiippakuntapiispat, apulaispiispat säilyttävät titulaarihiippakuntansa myös eläkkeelle siirtymisensä jälkeen. Mikäli hiippakuntapiispalla ei eläkkeelle siirtyessään ole titulaarihiippakuntaa, hänelle annetaan sellainen.


title: Apulaispiispa (katolinen)

text: Kuten kaikki katolisen kirkon piispat, apulaispiispat käyttävät arvonsa merkkeinä violettia kaftaania eli sutaania ja violettia päähinettä eli mozettaa. Lisäksi heillä on myös piispanristi ja piispansormus. Liturgiassa apulaispiispat käyttävät piispanhiippaa ja paimensauvaa paimenvirkansa merkkinä.


title: Apulaispiispa (katolinen)

text: Apulaispiispojen määrä määräytyy hiippakunnan koon mukaan. Sen määrittelee hiippakunnan piispa yhdessä Pyhän istuimen kanssa. Eniten vihkipiispoja on Ciudad de Méxicon arkkihiippakunnalla (9), Rooman hiippakunnalla (8), Milanon arkkihiippakunnalla (7), Chicagon arkkihiippakunnalla (6), Los Angelesin arkkihiippakunnalla (6), New Yorkin arkkihiippakunnalla (5) sekä saksalaisella Münsterin hiippakunnalla (5).


title: Herbert Drury

text: Herbert Drury (2. maaliskuuta 1895 Midland, Ontario – 1. heinäkuuta 1965) oli yhdysvaltalainen jääkiekkoilija, jonka pelipaikka oli puolustaja.


title: Herbert Drury

text: Kanadalaissyntyinen Drury pelasi Yhdysvaltain jääkiekkomaajoukkueessa Antwerpenin kesäolympialaisissa 1920 ja Chamonixin talviolympialaisissa 1924. Yhdysvallat voitti molemmissa kisoissa olympiahopeaa. Drury aloitti NHL-uransa 1925 Pittsburgh Piratesissa, jossa hän pelasi vuoteen 1930 saakka. Kauden 1930–1931 hän pelasi vielä Philadelphia Quackersissa. Yhteensä hän pelasi NHL:ssä 213 ottelua tehden 24 maalia ja 13 syöttöä eli yhteensä 37 tehopistettä. Jäähyminuutteja hän keräsi yhteensä 203.


title: Don Carlos

text: Don Carlos on Giuseppe Verdin viisinäytöksinen ranskankielinen ooppera, jonka kantaesitys oli Pariisin oopperassa 11. maaliskuuta 1867. Oopperan libreton ovat laatineet Joseph Mery ja Camille Du Locle Schillerin näytelmän "Don Karlos, Infant von Spanien" pohjalta. Verdi muokkasi oopperasta 1882–1883 italiankielisen version Don Carlo Achille de Lauzières’n ja Angelo Zanardinin kääntämään librettoon. Ensimmäisen italiankielisen, nelinäytöksisen version ensi-ilta oli 10. tammikuuta 1884 Milanon La Scalassa. Pois jätetty ensimmäinen näytös palautettiin toiseen, vuoden 1886 italiankieliseen versioon. Suomen ensi-esitys oli 14. tammikuuta 1932 Suomalaisessa oopperassa.


title: Pakki

text: Pakki tarkoittaa seuraavia asioita:


title: Josef Šroubek

text: Josef Šroubek (2. joulukuuta 1891 – 29. elokuuta 1964) oli böömiläinen ja tšekkoslovakialainen jääkiekkoilija ja jalkapalloilija. Jääkiekossa hänen pelipaikkansa oli hyökkääjä.


title: Josef Šroubek

text: Šroubek aloitti jalkapalloharrastuksen nuoruudessaan ja liittyi 1905 Sparta Prahaan. Hän pelasi lisäksi uransa aikana joukkueissa Slavia Praha, FK Viktoria Žižkov ja 1. FC Brünn. Hän esiintyi myös Böömin jalkapallomaajoukkueessa.


title: Josef Šroubek

text: Šroubek alkoi pelata jääkiekkoa vuonna 1910. Hän nousi nopeasti Böömin jääkiekkomaajoukkueeseen ja oli mukana voittamassa Euroopan mestaruutta 1911. Ensimmäinen maailmansota katkaisi hänen urheilu-uransa, mutta hän jatkoi pelaamista sodan jälkeen voittaen olympiapronssia Antwerpenin kesäolympialaisissa 1920 Tšekkoslovakian paidassa. Šroubek teki pronssiottelussa Ruotsia vastaan ottelun ainoan maalin ja ratkaisi näin maalleen olympiamitalin. Hän voitti myöhemmin EM-kultaa myös vuosina 1922, 1925 ja 1929. Yhteensä hän pelasi 40 maaottelua tehden niissä 18 maalia. Seuraurallaan hän siirtyi 1923 Sparta Prahaan ja seuraavana vuonna Slavia Prahaan.


title: Yleisvikaari

text: Yleisvikaari eli ylivikaari eli kenraalivikaari (, "vicarius" tarkoittaa ”sijaista”) on katolisessa kirkossa hiippakuntapiispan sijainen hiippakunnan hallinnossa. Tapa asettaa yleisvikaareita avustamaan piispoja hallinnollisissa asioissa on peräisin keskiajalta. Tuolloin yleisvikaari saattoi edustaa piispaa myös liturgisissa asioissa. Nykyään näitä asioita hoitaa apulaispiispa.


title: Yleisvikaari

text: Yleisvikaari on piispan henkilökohtainen edustaja kaikissa hallintoon liittyvissä asioissa. Hänellä on samat valtuudet ja sama toimeenpanovalta kuin piispallakin. Usein puhutaankin piispan ”alter egosta”, toisesta minästä. Koska yleisvikaari toimii piispan valtaoikeuksin ja hänen valtuuttamanaan, ei hänen päätöksistään voida valittaa hiippakunnan sisällä mihinkään, ei edes piispalle itselleen. Yleisvikaari johtaa hiippakunnan keskuskansliaa, jota kutsutaan nimellä yleisvikariaatti tai ordinariaatti.


title: Yleisvikaari

text: Erityisen merkittävä on Rooman hiippakunnan yleisvikaarin tehtävä. Koska Rooman piispa, paavi, vastaa koko yleismaailmallisen kirkon johdosta ja hallinnosta, on Rooman hiippakunnan yleisvikaari käytännössä vastuussa hiippakunnan hallinnosta. Hiippakunnan yleisvikaarina toimii yleensä kardinaali, jonka arvonimenä on kardinaalivikaari. Toisin kuin suurin osa paavillisista virkamiehistä ja yleisvikaarit yleensä, kardinaalivikaari ei menetä arvoaan paavin kuollessa.


title: Yleisvikaari

text: Suomessa Helsingin katolisen hiippakunnan yleisvikaarina toimii tällä hetkellä isä Raimo Goyarrola, lääketieteen lisensiaatti ja teologian tohtori.


title: Yleisvikaari

text: Katolisen kirkon kanonisen lain kaanonin 477 mukaan hiippakunnan piispa saa kutsua yleisvikaarinsa vapaasti, oman päätöksensä mukaan. Hänellä on myös milloin tahansa oikeus vapauttaa yleisvikaari tehtävistään. Yleisvikaarin on kanonisen lain mukaan oltava ”papiksi vihitty, ei 30 ikävuotta nuorempi, kanonisen lain tai teologian tohtori tai lisensiaatti tai vähintäänkin todella harjaantunut näissä tieteissä”. Tämän lisäksi yleisvikaarin on oltava ”tunnettu oikeauskoisuudestaan ja hurskaasta elämästään, oikeamielisyydestään, viisaudestaan ja käytännön hallintokokemuksestaan” (Can 478,1 CIC). Hän ei saa olla piispalle lähempää verisukua kuin kolmannen asteen serkku (Can 778,2 CIC).


title: Yleisvikaari

text: Yleisvikaarin virka lakkaa virkamääräyksen päättyessä, hänen erotessaan tai piispan vapauttaessa hänet tehtävistään. Koska yleisvikaari on piispan henkilökohtainen edustaja, hän menettää välittömästi virkansa, mikäli piispa kuolee, eroaa tehtävästään, siirtyy eläkkeelle tai toisiin tehtäviin tai mikäli hänet erotetaan (Can 481 CIC).


title: Yleisvikaari

text: Myös Englannin anglikaanisessa kirkossa on keskiajalta peräisin oleva yleisvikaarijärjestelmä.


title: Yleisvikaari

text: Keskiajalla myös maalliset vallanpitäjät saattoivat nimittää itselleen yleisvikaarin. Erityisesti yleisvikaari oli keisarin tai kuninkaan edustaja alueella, joka ei ollut herttuan suorassa hallintavallassa.


title: Motu proprio

text: Motu proprio (latinaksi "omasta aloitteesta") on paavin julkaisema apostolinen kirjoitus, jota ei ole muodollisesti anottu ja jonka paavi on päättänyt henkilökohtaisesti (eikä siis joku kardinaaleista tai toisista neuvonantajista). Yleensä on kysymys kirkkolain tulkinnoista ja hallinnollisista päätöksistä, kirkkolain vähäisistä muutoksista tai täsmennyksistä tai yksityisille tai yhteisöille myönnettävistä erivapauksista. Motu proprio alkaa sen syyn kuvailemisella, miksi asiakirja on annettu. Sen jälkeen seuraa päätös mahdollisine perusteluineen. Paavi allekirjoittaa asiakirjan henkilökohtaisesti latinalaisella nimellään. Asiakirjan alla on päiväys, mutta yleensä ei paavin sinettiä eikä varmennusta. Motu proprio on pätevä, kun se on julkaistu. Se on pätevä ja sitova silloinkin, kun se ei ole kanonisen lain tai paavin aikaisempien päätösten mukainen. Ensimmäisen motu proprion antoi paavi Innocentius VIII vuonna 1484.


title: Motu proprio

text: Viime aikojen merkittävin motu proprio on paavi Benedictus XVI:n 7. heinäkuuta 2007 antama "Summorum Pontificum", jossa hän helpotti tridentiinisen messun viettämistä katolisessa kirkossa.


title: Mikkelin urheilupuisto

text: Mikkelin urheilupuisto on Mikkelissä Nuijamiehen kaupunginosassa sijaitseva yleisurheilu- ja jalkapallostadion, joka avattiin vuonna 1916. Stadion toimii Kakkosessa pelaavan MP:n kotikenttänä. Stadionin kapasiteetti on 7 000 katsojaa.


title: Mikkelin urheilupuisto

text: Urheilupuiston katsomo on rakennettu vuonna 1959. Lähiliikuntapaikan tarjontaan kuuluu sähly-, koripallo-ja petankipelipaikat, sulkapallo- ja jalkapallokentät sekä tasapainorata. Talvisin urheilukentän ympärillä voi hiihtää 1,3 kilometrin pituisella ladulla. Kentältä löytyy valaistus, kuuluttamo sekä pukeutumistilat suihkuineen ja sauna. Urheilupuiston yleisökapasiteetti on 7 000 katsojaa.


title: Mikkelin urheilupuisto

text: Urheilupuistoon on sijoitettu mikkeliläisen yleisurheilijan ja olympiavoittajan Eero Lehtosen patsas. "Urski" on Mikkelin Palloilijoiden kotikenttä.


title: Mikkelin urheilupuisto

text: Aikaisemmin kenttä jäädytettiin talvella pika- ja taitoluistelijoille sekä jääpalloilijoille.


title: Mikkelin urheilupuisto

text: Urheilupuistossa on


title: Mikkelin urheilupuisto

text: Yleisurheilun Suomen mestaruuskilpailut, Kalevan kisat, on järjestetty Urheilupuistossa kaksi kertaa: 1961 ja 1993.


title: Mikkelin urheilupuisto

text: Jääpallon vuoden 1967 ja vuoden 1975 maailmanmestaruuskisojen otteluja pelattiin myös Urheilupuistossa.


title: Mikkelin urheilupuisto

text: Urskin yleisöennätys on 6 678 katsojaa, jotka seurasivat Veikkausliigan ottelua Mikkelin Palloilijat – Tampereen Palloveikot 16. toukokuuta 1993. Urheilupuistossa on pelattu myös yksi Suomen jalkapallomaajoukkueen A-maaottelu, 0–0 tasapeli Tanskaa vastaan 29. elokuuta 1979. Kyseistä ottelua seurasi 4 900 katsojaa.


title: In pectore

text: In pectore (lat. "rinnassa", merkityksessä "salaisesti") on katolisessa kirkossa käytössä oleva kirkko-oikeudellinen termi, joka viittaa paaville kanonisessa laissa (can 351 § 3 CIC) annettuun oikeuteen nimittää kardinaali, jonka nimeä hän ei anna julkisuuteen. Paavi siis kertoo nimittäneensä kardinaalin, mutta hänen henkilöllisyytensä pidetään salassa. Teoriassa sen tuntevat vain paavi ja Jumala. Edes kardinaaliksi nimitetylle itselleen ei ole tarpeen kertoa nimityksestä, vaikka näin ilmeisesti yleensä tehdäänkin. Koska kardinaalina toimiminen edellyttää, että nimitys on julkinen, ei kardinaalilla in pectore ole kardinaalin oikeuksia ja etuoikeuksia, ellei hänen nimeään ole julkistettu joko suullisesti (esimerkiksi konsistoriumissa) tai kirjallisesti (esimerkiksi paavin hengellisessä testamentissa). Kun salaisen kardinaalin nimi julkistetaan, hänen katsotaan kuitenkin toimineen kardinaalina jo nimityshetkestä saakka. Mikäli paavi kuolee julkistamatta kardinaalin in pectore nimeä, nimitys raukeaa.


title: In pectore

text:
Paavi voi päättää pitää kardinaalinimityksen salaisena, mikäli:
Kummassakin tapauksessa kyse on alueista, jotka ovat vihamielisiä katolilaisuudelle tai kristinuskolle yleensä tai kielteisiä uskonnollisuudelle sinänsä. Kardinaaleja in pectore arvellaan nimitetyn Kiinan kansantasavallan, Neuvostoliiton ja entisten Itä-Euroopan kansandemokratioiden alueelle.


title: In pectore

text: Paavi Johannes Paavali II nimitti hallituskaudellaan neljä kardinaalia in pectore, joista kolmen henkilöllisyys on sittemmin kerrottu julkisuuteen:


title: In pectore

text: Edellisen kerran kardinaalien in pectore henkilöllisyys jäi salaiseksi vuonna 1963, jolloin paavi Johannes XXIII kuoli julkistamatta kolmea salaista kardinaalia, jotka hän oli nimittänyt 1960. On kuitenkin arveltu heidän olleen Prahan arkkipiispan Josef Beranin (1888-1969), romanilaisen Cluj-Gherian piispan Iuliu Hossun (1885-1970) ja ukrainalaisen Lvovin suurarkkipiispan Josif Slipyjin (1892-1984). Johannes XXIII:n seuraaja Paavali VI ilmoitti Iuliu Hossun kuoleman jälkeen nimittäneensä tämän kardinaaliksi in pectore.


title: Sipoonkorpi

text: Sipoonkorven () metsäalue sijaitsee Sipoon, Vantaan ja Helsingin kuntien alueilla, Porvoonväylän pohjoispuolella. Metsän 5 400 hehtaarin alueesta 1 267 hehtaaria kuuluu Natura 2000-suojelualueisiin ja 2 300 hehtaaria Sipoonkorven kansallispuistoon. Alueen metsät ovat pääosin kuusikoita, mutta monin paikoin esiintyy myös lehtoja ja kalliomänniköitä.


title: Sipoonkorpi

text: Alueella on kallioiden lomassa lukuisia erilaisia suotyyppejä, kuten luonnontilaista isovarpurämettä, neva-, ruoho- ja saniaiskorpea, luhtaista sarakorpea, lyhytkorsinevaa sekä suojuottia (kapeaa sammalta kasvava suo). Flatbergetin kalliometsä on rauhoitettu. Eteläosassa sijaitsevan Gumböle träskin ympärillä on rämekasvillisuutta ja luonnontilaisena säilynyt rantametsä. Metsäalueilla esiintyy varsin runsaasti haukkoja (nuoli-, hiiri- ja varpushaukka), pöllöjä (huuhkaja, lehtopöllö) ja tikkoja (harmaapää- ja pohjantikka).


title: Sipoonkorpi

text:
Sipoonkorven koillisosassa, natura-alueeseen kuuluvissa Hindsbyn metsissä, sijaitsee Byabäckenin purolaakso perinnemaisemineen ja lehtoineen. Monet Sipoonkorven kallioylängöt ovat valtakunnallisestikin arvokkaita kohteita.
Maisemallisesti Sipoonkorpea verrataan usein Nuuksion kansallispuistoon.


title: Päre

text: Päre on puun rungosta pituussuuntaan kiskomalla tai höyläämällä valmistettu ohut levymäinen suikale. Päre on ohuempi kuin paanu. Kiskotut ja höylätyt päreet eroavat toisistaan sekä rakenteeltaan että käyttötarkoitukseltaan. Kiskotussa päreessä puun syyt kulkevat ehjinä päreen päästä päähän, mutta höylätyssä päreessä syyt katkeilevat päreen pinnassa. Kiskottuista päreistä punotaan koreja ja niitä on käytetty valaisemiseen. Pärekatossa taas käytetään useimmiten höylättyjä päreitä.


title: Päre

text: Kiskotut päreet tehdään männystä. Puu on valittava huolella, sen on oltava suorasyistä, oksatonta ja tiheälustoista. Sopivanpituiseksi katkaistu pärepölkky halotaan ensin kelleksiksi, sitten lohkoiksi. Näistä lohkaistaan vielä sydänosa pois. Pintaosa lohkotaan puukon avulla aina kahteen osaan niin monta kertaa, että lopulta saadaan ohuita päreitä. Halkaistaessa puuta täytyy taivuttaa oikeaan suuntaan, jotta halkeaminen tapahtuisi suoraan. Koripäreet ovat yleensä 3–4 cm leveitä, 2–3 mm paksuja ja hyvinkin pitkiä ja ne viimeistellään vuolemalla.


title: Päre

text: Valaisupäreet valmistettaan samalla tavalla kuin koripäreetkin. Jos pärepölkkyjä säilytetään ennen kiskontaa vedessä, niiden pihkaisuus vähenee ja päreet palavat tasaisemmin. Valaisupäreen tyypillinen paloaika on noin 15 minuuttia.


title: Päre

text: Aiemmin myös pärekattoja tehtiin kiskotuista päreistä, mutta pärehöylien kehittyessä 1860-luvulta lähtien kattoihin ryhdyttiin käyttämään höylättyjä päreitä. Kiskotun päreen etuna höylättyyn päreeseen nähden on se, että vesi valuu paremmin rikkoutumattomia puunsyitä pitkin pois. Ne ovatkin nykyisin käytettyjä höylättyjä kattopäreitä kestävämpiä.


title: Päre

text: Höylättyjä kattopäreitä valmistetaan kuusesta, männystä ja haavasta. Kattoon tarvitaan noin 45–50 cm pitkiä, 15 cm leveitä, 3–5 mm paksuja päreitä, jotka tehdään tavallisesti koneellisesti eli höylätään pärehöylällä. Päreillä voidaan päällystää myös seinäpintoja lautavuorauksen sijaan. Päre on perinteinen puusta tehty valmiste, jota on kevyt käsitellä ja helppo huoltaa.


title: Ernst Hanfstaengl

text: Ernst Franz Sedgwick (”Putzi”) Hanfstaengl (2. helmikuuta 1887 München – 6. marraskuuta 1975 München) oli Adolf Hitlerin taloudellinen ja henkinen tukija Saksan kansallissosialistinen työväenpuolueen varhaisina vuosina. Myöhemmin hänestä tuli puolueen lehdistöpäällikkö.


title: Ernst Hanfstaengl

text: Ernst Hanfstaengl oli varakkaan kustantajan Edgar Hanfstaenglin ja hänen amerikkalaisen vaimonsa poika. Ensimmäisen maailmansodan ajan hän vietti Yhdysvalloissa, josta hän palasi Saksaan vuonna 1919. Vierailtuaan eräässä Hitlerin varhaisista puhetilaisuuksista Hanfstaengl vaikuttui syvästi. Hän liittyi kansallissosialistisen puolueen jäseneksi ja järjesti varainkeräyksen, jonka avulla "Völkischer Beobachter" voitiin hankkia puolueen pää-äänenkannattajaksi. Hanfstaengl otti osaa epäonnistuneeseen oluttupavallankaappaukseen 8. marraskuuta 1923. Hän pakeni Itävaltaan, Salzburgiin. Hanfstaenglin vaimon Helene Hanfstaenglin (o.s. Niemeyer) kerrotaan kätkeneen Hitlerin kaappausyrityksen jälkeen vähäksi aikaan miehensä maatilalle Uffingiin. Hanfstaenglin oman kertomuksen mukaan hänen vaimonsa onnistui estää Hitlerin itsemurha ennen tämän pidättämistä. Kertomusta ei ole koskaan vahvistettu puolueettomasta lähteestä, mutta useat historioitsijat pitävät sitä silti uskottavana. Hanfstaenglin historian alan väitöskirja "Europa und das belgisch-bairische Tauschprojekt im 18. Jahrhundert" valmistui 1929.


title: Ernst Hanfstaengl

text: Hanfstaengl säilytti läheiset suhteensa Hitleriin, ja vuonna 1931 hänestä tuli kansallissosialistisen puolueen ulkomaanosaston lehdistöpäällikkö. Syyskuussa 1932 hän valmisteli Hitlerin ja Winston Churchillin salaisen tapaamisen Müncheniin – hän oli ystävystynyt Churchillin pojan Randolph Churchillin kanssa. Hitlerin viime hetken kieltäytymisen takia tapaaminen jäi toteutumatta. Seuraavina vuosina Hanfstaengl käytti ulkomaisia yhteyksiään parantaakseen Hitlerin kuvaa ulkomailla. Vuonna 1934 natsien pitkien puukkojen yön aikana suorittama puhdistus järkytti Hanfstaenglia ja sai hänet kyseenalaistamaan natsijohdon arvoja, minkä johdosta hän alkoi vieraantua Hitleristä.


title: Ernst Hanfstaengl

text: Maaliskuussa 1937 Hanfstaengl lähti yllättäen Saksasta. Hitler oli lähettänyt Hanfstaenglin Espanjaan hoitamaan salaista diplomaattitehtävää, kuten hänelle sanottiin, ja hänelle oli annettu käsitys, että onnistuminen tehtävässä parantaisi viilenneitä välejä Hitleriin. Hanfstaengl oli kuitenkin vakuuttunut, että Hitler aikoi salamurhata hänet ja hän matkusti Sveitsiin, kun kone oli tehnyt pakkolaskun. Hän tapasi poikansa Egonin Zürichissä ja matkusti hänen kanssaan Britanniaan. Hanfstaenglin vaimo Helene jäi Saksaan ja profiloitui Hitlerin kritiikittömänä tukijana. Myös Helene Hanfstaengl muutti Saksasta Yhdysvaltoihin ennen sodan alkua. Toisen maailmansodan alettua britit internoivat Ernst Hanfstaenglin. Vuonna 1940 hänet lähetettiin vankileirille Kanadaan. Helmikuussa 1941 hän kuuli poikansa liittyneen Yhdysvaltain armeijaan. Hän päätti siirtyä auttamaan liittoutuneita ja lupasi kirjoittaa Saksan vastaisia artikkeleita. Yhdysvaltain presidentti Franklin D. Roosevelt tunsi hänet Harvardin ajoilta, ja hänen pyynnöstään Hanfstaengl siirtyi vuonna 1942 Yhdysvaltoihin. Hän työskenteli salaisessa tiedusteluhankkeessa saksalaisen radioviestinnän tulkkina ja analyytikkona sekä avusti tutkijoita natsijohtajien psykologisessa profiloinnissa. Sodan jälkeen Hanfstaengl palasi Saksaan ja julkaisi muistelmansa "Zwischen Braunem und Weissem Haus" ("Ruskean ja valkoisen talon välissä").


title: Gaussin divergenssilause

text: Gaussin divergenssilause (engl. "divergence theorem" tai "Gauss' s theorem") yhdistää pintaintegraalin suljetun pinnan yli ja tilavuusintegraalin kyseisen pinnan sisäänsä sulkeman tilavuuden yli seuraavasti:


title: Gaussin divergenssilause

text: Tässä siisGaussin divergenssilause sanoo, että vektorikentän vuo suljetun pinnan läpi on yhtä kuin kentän lähteisyys pinnan sisällä. Fysikaalisesti tämä voidaan tulkita siten, että esimerkiksi sähkökentän vuo suljetun pinnan läpi on yhtä kuin pinnan sisäänsä sulkema varaus. Tätä lakia kutsutaan Gaussin laiksi sähkökentille, ja se on yksi Maxwellin yhtälöistä.


title: Kalevan lukio

text: Kalevan lukio on Tampereella Tullin kaupunginosassa sijaitseva yksityinen lukio. Koulun toimintaa ylläpitää Kalevan lukion kannatusyhdistys Ry.


title: Kalevan lukio

text: Kalevan lukio perustettiin Kalevan yhteiskoulun nimellä vuonna 1952, ja se aloitti toimintansa saman vuoden syksyllä Tammelan kansakoulun tiloissa vuokralla toimien siellä kaksi lukuvuotta. Oma arkkitehti Jaakko Ilveskosken suunnittelema koulurakennus otettiin käyttöön syksyllä 1954. Kalevan Yhteiskoulu toimi vuoteen 1976 jolloin Tampereen kaupunki siirtyi peruskoulujärjestelmään. Koulu haki korvaavan koulun asemaa, muttei sitä saanut. Saman kohtalon koki toinen Tampereen yksityinen oppikoulu, Tampereen yhteiskoulu.


title: Kalevan lukio

text: Kalevan yhteiskoulu muutti nimensä Kalevan yhteiskoulun lukioksi peruskoulu-uudistuksen myötä ja lyhensi nimensä vuonna 1979 Kalevan lukioksi. Koulu oli myös vuonna 1985 lakkautusuhan alla, mutta opettajakunnan, koulun johtokunnan ja opiskelijoiden sitkeästä vastustuksesta johtuen siitä luovuttiin.Kalevan lukio on nykyisin 550 opiskelijan ja 29 opettajan muodostama oppilaitos. Koulun erikoisuutena on ainoana Tampereen lukiona kaikkien valtakunnallisten italian kurssien opetus. Sen lisäksi koulussa toimii musiikin erityisryhmä. Syksyllä 2009 Kalevan lukioon tuli erikoisuutena ensimmäisenä lukiona Suomessa kotitalouden opetuksen mahdollisuus.


title: Åland (lehti)

text: Ålandstidningen (Tidningen Åland) on toinen Ahvenanmaan kahdesta sanomalehdestä. Lehden levikki on 10 351 (vuonna 2005). Levikki on hieman suurempi kuin toisen paikallislehden, Nya Ålandin. Lehden perusti Julius Sundblom vuonna 1891.


title: Åland (lehti)

text: Vuodesta 2015 alkaen lehti ilmestyy kolme kertaa viikossa.


title: Åland (lehti)

text: Torstain numeron mukana ilmestyvät liitteet "Veckans Åland" ja "TV-Åland". Ålandstidningenin julkaisee Ålands Tidnings-Tryckeri AB. Lehden päätoimittaja on Niklas Lampi.


title: Nya Åland

text: Nya Åland, "Nyan", on toinen Ahvenanmaan sanomalehdistä. Lehden levikki on 7 285 kappaletta (2007) . Nyanin levikki on hieman pienempi kuin Ahvenanmaan toisen sanomalehden Ålandstidningenin. Lehden päätoimittaja on Anna Björkroos.


title: Nya Åland

text: Nya Åland perustettiin keväällä 1981 Ahvenanmaalla puhjenneen lehtikriisin yhteydessä. Perustamismuoto oli osuuskunta, jonka jäsenet koostuivat toimituskunnasta. Lehti sai Tiedonjulkistamisen valtionpalkinnon vuonna 1982.


title: Nya Åland

text: Lehti valittiin vuonna 2010 parhaaksi paikallislehdeksi vähintään kolmesti viikossa ilmestyvien paikallislehtien sarjassa. Myös vuonna 2004 se oli ensimmäinen, vuonna 2002 toinen ja vuosina 2006 ja 2003 kolmas.


title: Plasto

text: Tehtaan perusti vuonna 1954 Olof Geelnard. Työntekijöitä Plastolla on noin 50 henkilöä, liikevaihto 4–5 miljoonaa euroa. Kaikki tuotteet on valmistettu Ahvenanmaalla ja merkitty Avainlippu-tunnuksella. Leluista on ehkä suosituin ja tutuin iso kuorma-auto, muita ovat kolmipyöräinen polkutraktori ja perävaunu, potkumopo, lasten lumilapio, kola, ja lehtiharava, leikkiastiat, kylpyankka sekä Delfiini-uima-apu.


title: Plasto

text: Vanhemmat lelut on suunnitellut pääasiassa Ingmar Gustafsson, hänen jälkeensä suunnitelusta on vastannut Timo Heino. Lelujen raaka-aineen valinnalla ja rakenteella ne on saatu kestäviksi sukupolvelta toiselle ja kestävät rikkoutumatta myös päiväkotikäytössä.


title: Plasto

text: Plaston omisti aikoinaan perunalastuista ja muista elintarvikkeista tunnettu Chips, joka myi yrityksen vuonna 1997 BRIOlle. Vuonna 2004 ahvenanmaalainen sijoittajaryhmä osti Plaston takaisin suomalaisomistukseen.